Acts 2
O'moso'mi Sikalahu' Lemo Ani' Gamazi1 Zuda veliti avo'ningine O'moso'mo ise'ine izingumu' gili minaa' ani' holise' nene osu' lavo neloti' salele seveni ogo vavo noso' nite' api' igi di naa' ani' holise' mo ogavo Izesu' evenele zuho ingine numuno hamoku' ma mulise mili nizavo 2 hepe' naba amuzo'vesi gugu laa' neine' ne'mine Okulumokuti' nene lite' mate' lo gugu lo lemavo gugu line' ne'mo minani' numungu' nene amuzo molani' ve. 3 Ne'mine ogavo ningi nizavo olo' vele gele vine' nene soto' pizo evene' godo'nido' hamo' hamo' mine hutile' ogo minavo 4 O'moso'mi sikalahu' ne'mo lu'ningu' lemo gono do do lapa nomine' o-ngedavo ato ato' gamazi gilamani' gamaziuti' api' igi li'mi vani'.
5 Ti' igi nizavo a'mine gameneu' nene Zuda ve mono' gilaa' ave numudo' namado' ve Zelusalemi ebeta igi mini 6 gugu line' nene gili nemu' mulise mili aposolo ingine gamazi'ninguti' gamazi'ninguti' likevo gili gopo ga'ine gilani'. 7 Gili golize li sizaga li ti' li lani': Mene gamazi nilave ingine nGalilaia misubokotikovo' nizani' ve. 8 Ne nadi' isa leze note gihile izete metetidati' gilune' nene likevo gilune. 9 Laza misubo ato atokuti' none. Palatia ve ido' Mede ve ido' Elame ve ido' Mesopotamia misubouti' ve ido' Zuda ve ido' Kapadokia ve ido' Podo ve ido' Asia ve 10 Piligia ve ido' Pamahilia ve, Aigita ve ido' Libia misubo ebekuti' Kilene ve ido' Loma ebetasi ungunive ne none. 11 Ido' laza Zuda ve gehepeve noube ido' monokumu' Zuda vela do gi'mizunive noube ido' Keleta ve nehe Alabia ve nehe laza muki' gelo leli' noteti' noteti' O'moso'mi ele'vole' sunomu' likevo gelekune. 12 Ne'mine lii golize li gili gopo igi agae, mene nani suno ve li lani'. 13 Ti' li lani'za ve linge ma nete a'mine di ledi mini gize' i-ngidi ti' li lani': Vaini noso gosoho' nisa sipaki igi mini nilave.
Sikalahu' Lemo Angumu' Petolo' Line' Gamazi14 Sipaki igi mini nilave likevo Petolo' aza gonolomote levenisi ne ote mino gamazi naba lo ti' lo lo-ngimine': Vekizo, lingine Zelusalemi alevesi ido' Zuda ve mukikisi naza gamazi ma lo-lengemeloze. Gatine huli gili minilo. 15 Lengi' nene gili ladani ikeve. Nedenga' naeni kiloku nene olihe aminako me ve ne sipaki amave. 16 Sipaki amani'za soto' neine' initekumu' mene O'moso'mi gamazi lo soto' oga' ive Zoele' luhuvo gizine' ne'mi gihile nene me neive. Ti' lo gize neive:
17 O'moso'mo ti' lo line':
Mino alinge' gamene alitavo Sikalahu'ne evene' muki' lehize-ngedekuvo
a'mine Sikalahu'ne ne'mo nene zatuho' o-ngedavo
gipe alu langa'vopilemo' nete neni' ve'neti' gamazi li soto' igi
li-lingimilisave.
Ido' a'mine Sikalahu'ne ne'mo do soto' o-ngedavo
inite' ato ato' nene goso' vetineliti ve'nido' o molavo
ningika' ningika' navo ozohotinelitesi vamu' ningi'mi vi minilisave.
18 Ee, a'mine gameneu' Sikalahu'ne nene
a'mine gelekele' alu izipe'ne nesi lehize-ngedekuvo
neni' gamazi'ne nene li soto' igi evene' li-ngimilisave.
19 Ido' ne'mine navo hoze okulumo' veletasi ido' misubo gala'mudasi nene
ele'vole' inite' muki' noso molo lengelebizelesuve.
Ado' misubola nene vanisesi olokisi soto' ikesivo
sokile'mo limuso ne'minosa soto' ogavo ningilisave.
20 Ido' Guvelesi ve'mi gamene naba olihe alitamivo
ho' velelo' nene hitavo liti'muso ize mineleseive.
Ido' a'mine'mine ogo ike'nisi nene gulehe' kulehe' lizo
vanise ne'mine geleleseive.
21 Ido' Guvelesi ve'mi gulive di minilizave nene
O'moso'mo do ngu' ize-lengedeleseive lo gize neive.
22 Ne'mine lo Petolo' imine' molo ti' lo line': Isilaele' alevekizo, ma lo-lengemeloze. Gililo. O'moso'mo lingine nezelati' ve ve li ningilizave lo Nasalete ve Izesu'ni do amuzo molo-do hize ele' o-davo ele'vole' nitekisi golize nitekisi ogo noso molani' nene lengi' vovotingu' ine' nemu' gili nizani' ma neive. 23 Eze nene O'moso'mo gozopo' gelo lo huko gele neido' ogo aka elebizo adingu' molani' ve. Adingu' molavo lingine bilani' ve. Ee, lingine likevo biluva've gamazi gilamavete lohoto' zalo' nilidunu' bilikevo hiline'. 24 Ne'mine ikeni'za gonoso milaa' angu' mine gili' lamiline' ogavo nemu' mulumo gelo hilinguti' O'moso'mo do ote-dine' ve. 25 Davidi' ezemu' ti' lo gizine' ve:
Guvelesi ve nezesi gamene gamene minaa' neive lo
a'mine nene ga'neu' soto' o neivo naza gele minaa' uvoni' ve.
Aza inite' mali'mo do goloso o-nedalive lo neni' a'ne zamela minaa' neive.
26 Nemu' lu'neu' lamine' gelo
mulu'neu' gulumo avile lisavo nolize gamazi noluve.
O'moso'ne make, vo'nehaza nene hilavetida minelive lo mudise hulamolosane.
Ido' lu'ne geita molo gelekele' o-giduve neni' nene hulo-nedanivo
oko'ne geleso unuvo amoloseive.
Nemu' nene gele hamo' ogo hongu lo gizebo ogo minelesuve.
28 Naza minevo' minevo' ogo lu'ne gosoho' do mineloni' aka nene nelebizanivo
gezesi minusidi'mo lu'neu' gulumo avile liso minavo
ne'minovo' minelesuve lo gizine' ve.
29 Neni' zuhokizo, naza avoteho Davidi'nimu' nene mo lamineto' lo-lengemelesuve. Aza helavo galese izi-dani' ve. Gonoso galese've nene idisesi soto' neivo ningo minaa' noune. 30 Ne neiha aza O'moso'mi gamazi lo soto' oga' ive polohete minine' nenako a'mine line' gamazi nene O'moso'mo gamazi've do amuzo molo lo huko-dine' gamazimu' gelo mino line' ve. Ado' ezelo' medelo eze a'vopilemo' zuhouti' mali'mo eze mo'mosi've dalive lo lo huko-dingumu' gele minosa line' ve. 31 Ee, aza alinge' soto' iline' initekumu' gele mino O'moso'mo do lu' izelive lo imiselelesa live nene hilinguti' do ote-delingumu' line' ve. Ado' O'moso'mo a'mine ve hilavetida mudise hulo-damivo oko'no gelesamilive line' nene O'moso'mo hilinguti' do ote-delingumu' line' ve. 32 O'moso'mo Izesu'ni do ote-dine' nene eze izipahala zuho laza vete gihiletunu' ninge none' ma neive. 33 Ido' meleho O'moso'mo evene' muki' livile' ogo dize minive ve li ningilizave lo ana zamela ele'mize molo gozopo' lo huko-dido' e'meto eze Sikalahu've emavo lehize-lidine'. Ido' idise gili ningi nizani' inite' ado' eze Sikalahu've lehize-lidine' nene gili ningi nizave. 34 Ido' Davidi' aza oko'no losuvosi Okulumoku' dizamine'za aza gamazi ti' lo line':
Vozeu' ve'mo aza Guve'nesi vemu' ti' lo lo-imine':
Gaza evene' nabavo' minaa' ada a'ne hulaa' uvoda minezo.
35 Mine do vo nanivo biluvaka nete gelekele' i-gidi minilizave lo
gizengauko do'mo leme-ngedelesuve line'.
36 Nemu' lingine Isilaele' zuho muki' gili lamine' ilo. A'mine ve ma lingine bilikevo hilive Izesu' nene O'moso'mo Guvelesi ve ve lo ido' do lu' izelive imiselelesa live ve lo ele'mize molavo neive lo Petolo' lo-ngimine'.
37 Ne'mine lavo evene' gili mulu'ine hukavo mulumo gili Petolo' ve aposolo linge ma nesi longo' i-ngidi ti' li lani': Zogole zuhokizo, nadi' okunivo lamine' ilive. 38 Ne'mine likevo Petolo' ti' lo lo-ngimine': O'moso'mo lihimete hulo-ledelingumu' ve li lingine hamo' hamo' igi lutine di velepe' izilo. Ne'mine ikevo laza Izesu' Kilisito' gulivelo' mono' noso holo-lengedekunivo O'moso'mi Sikalahu've nene lehize-lengedeleseive. 39 Linginesi langa'vopilemo' hota nizavesi elese molo-lengemavo aliza aleve muki' nene eze Sikalahu've lehize-lengedelesa lo huko neine' ma ve. 40 Petolo' aza ti' lo lo-ngemosa gamazi muki' imine' molo ga'ine do ti' lo lo-ngimine': Evene' zuho goloso minani' mene O'moso'mo goni' o-ngedo ngebelelingu' nene lengikisi lengebelamivo lukuvo nalizangisi olovo' ilo lo lo-ngimine'. 41 Ti' lo lo-ngemavo eze gamazi gili dave gohi tili tauseni (3,000) nene imine' milavo mono' noso hili-ngidani' ve.
Izesu'nimu' Gili Ele'vole' Avelite Igi Mili Minani' Monovoli'mi Gamazi've42 Ne'mine ogavo gamene gamene amuzo mili di gese' igi gili hamo' igi aposolo apizi ngimani' gamazi gili haza noso' nitekisi lebeni initekisi ni O'mosola li minaa' ani'. 43 Ti' igi nizavo aposolo ingine O'moso'mi amuzo ningilizave li ei' velemu' ato ato' initekisi golize nitekisi di soto' ikevo evene' muki' ngehelele izivo minani'. 44 Izesu'ni gili imaa' ave ingine muki' hamo' zuho lili' igi inite' mata' di minani' nene mukito' inite' ogavo di minani' ve. 45 Misubo'ine nehe heneni nganeni'ine nehe nene meni hizi a'midoti' moni dani' nene inite'ine nomivo vise' iga' ave ize' mili engi' votigilelo' ngimani' ve. 46 Lu'ine ga'ine mili hamo' igi mono' numuno nabau' mulise milaa' ani'. Ido' numungu' numungu' di gese' ika' ika' igi mini noso' nite' naa' ani' nene mulu'ningu' lamine' gili balu i-ngidi 47 ni mini O'mosola opo'ni li minikevo evene' muki' ningi lamine' i-ngidani'. Ne'mine navo Guvelesi ve ne'mo gamene gamene evene' gohi ma do ngu' izo ei' evenele zuhou' do imine' molo-ngedaa' ine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 9
Saulo' Lulo Do Velepe' Izo Izesu'ni E'metine' Gamazi
(Aposolo' 22:6-16; 26:12-18)1 Ido' Saulo' Izesu' evenele zuho ngebelelesa lovo gani lo minine' nene hulamo lovo' mino 2 eveneto' medelo mino O'moso inite' lehize-daa' ive naba neida vo ti' lo lo-imine': Izesu' vine' akalo' e'meti viliza venepe ido' vemohope ma ningo ma na'nava ngemo ngele'mizo Zelusalemi numuda gohi alosuve lo luhuvo nite' gizanivo do vo Damasiko ebeta Zuda veti mono' mulise mini'mi monani' nene ngemelesa noluve. 3 Lavo luhuvo gizo emavo akalo' do novo Damasiko ebe' do noalitivo Okulumokuti' labana' ma lite' mate' lo ezela lemo hize vodo vodo o-davo 4 misubolo' lemo pou' lo ongani'. Ongo neivo gamazi ma ti' lo line' giline': Saulo, Saulo, gaza nanitekumu' goboni nomolo-nedane. 5 Ne'mine lavo aza ti' lo longo' ine': Guvekasi ve, gaza zaho nane. Lavo aza lo-emo ti' line': Gaza goboni molo-nedaa' anive naza Izesu' ma ne noluze. 6 Otezo. Numuno ebe' nabala dizo vaanivo inite' ogo molo iline' ne'mi gamazi li-gimilisaze line'. 7 Ido' ezesi maka' vave nene gamazi'vevo' gilaha evene've ne ningami vo'ine vavo gamazi'inesi nomivo ha oti minani'. 8 Ne'mine i nizavo Saulo' aza misuboloti' oto vele pupuso ningine' nene vele lenge lenge lavo inite' ningamine'. Ningamo neivo eze zogo ve zuholite analo' di Damasiko numuda ele'mizi vani'. 9 Ne'mine ikevo a'mida gamene setohamo nene vele ningamiline' ogo liti'musovo' izo minavo noso' nitekisi ido' nososi namo haza minine' ve.
10 Ne'mine ogavo Damasiko numungu' Izesu' gelekele' izipe've ma minine' gulive Anania'. Guvelesi ve a'mine ve'mi velelo' o molo Ananiazo lavo aza Guve'nesi ve, me nouvoni' ve lavo 11 Guvelesi ve'mo gamazi ma ti' lo lo-imine': Gaza oto aka ma gulive pehe ve lo minida nene vo Zuda' numu'veu' dizo Taliso numudoti' ve ma gulive Saulo'ni ne vise' ogo ningezo. Aza nenita lo neive. 12 Ne'mine neivo avazaha inite' velelo' o molavo ningine' nene ve ma gulive Anania' nene Saulo' neida dizo ogo vele gohi ninge lamine' ilive lo ana godololo' nohitivo a'mine ve ningive. 13 Ne'mine lavo Anania' velepe' izo ti' lo lo-imine': Guvekasi ve make, evene' muki' a'mine ve'mi monovo likevo gelekuve. Aza Zelusalemi ebeta geze eveneka zuho ngele'mizo goloso palasa ogo minine' ve. 14 Ido' eveneto' medeli mini O'moso inite' lehizi-daa' ave naba nete gei' guliveka di nizave nene na'nava ngemo ngele'mizo vilive li li-di luhuvo nite' gizi imikevo ogo mela neive. 15 Ne'mine lavo Guvelesi ve ne'mo ti' lo lo-imine': Gaza vozo. A'mine ve ne'mo vo neze monovo'ne evene' zuho ato ato' minanikisi ido' guve'inesi ve naba minanikisi ido' Isilaele' aleve engikisi lo soto' o ngemelive lo nenikumu' gono dalive lo do kegese-dekuve. 16 Ne'mine gono doo nenita gi'mizo neze gulive'ne lo-ngeme ngeme' ilingumu' goboni mili-dikevo mulumo naba geleline' ne'mi monovo elebizelove. 17 Ne'mine lavo Anania' lemo vo numungu' dizo ana godololo' hito ti' lo lo-imine': Saulo, neze zuho make, Guvetesi ve Izesu' nene gaza mela anido' akalo' soto' o gimive ne'mo veka gohi ninge lamine' oganivo O'moso'mi Sikalahu' lemo lukau' mino gono dalive lo nimiselavo nouve. 18 Ti' lo nolo-imivo lite' lo inite' ma lihuvolo gele vine' inite' nene vele gihileloti' do'mozavo ninge lamine' ogo otavo mono' noso holo-dine'. 19 Holo-davo noso' nite' no amuzo dani'.
Damasiko Ebeta Saulo' Mono' Lo-ngimine' GamaziNe'mine ogo Saulo' nene Izesu' evenele zuho Damasiko ebeku' inginesi gamene ngomo ma nomino 20 geto Zuda veliti mono' numu'ningu' dizo Izesu' monovo'vemu' lo-ngemo aza nene mo O'moso'mi gipele ve lo lo soto' o ngimine'. 21 Ti' lo lo-ngemavo line' gamazi gilave muki' gopo ga'ine gili ti' li lani': Ve meve nene Zelusalemi ebeku' a'mine line' gulive laa' ave ngele'mize goloso palasa oga' ive ma nehe Olo. Aza nene mela ogo galapuso ngemo eveneto' medeli mini O'moso inite' lehizi-daa' ave nabala ngele'mizo volosa ani' ma neive. Nadi' ogosa eze monovo've do velepe' izive. 22 Ne'mine li lani'za Saulo' aza gamazi nene amuzo molo lo-ngeme'mo vo Izesu' nene do lu' izelive lo O'moso'mo imiselelesa live ve lo do lamine' ogo lo-ngemavo Damasiko ebeku' minani' Zuda ve ingine a'mido' di velepe' izi li-imilizani' gamazi nomivo gopo ga'ine gili minani'.
Zuda Vete Saulo'ni Bililisa Avo Golise Vine' Gamazi23 Gamene ha'na gono do do novivo Zuda ve ingine Saulo'ni bililisa li huki 24 numuno ebeli'mi gesi gatedo' igi gohoni niingavo Saulo' aza a'mine gamazi nene gelo lavo 25 eze evenele zuholite holuka' basiketi naba ma di Saulo' a'mingu' lemo minavo basiketilo' nala' izi nalato' di hulika' hulika' igi numuno ebeli'mi lave ha'nalo' Saulo'ni huli-dikevo heta lemo vine'.
Saulo' Zelusalemi Ebeku' Vo Minine' Gamazi26 Saulo' lemo vo Zelusalemi ebeta heteline'. Hetelo Izesu' evenele zuhou' vo gi'mizelove lo engita gi'mizelesa ine'za ingine Izesu' izipahala lolo' uve line' nene soza lihe li ezemu' ngehelele izine'. 27 nGehelele izavo Banabasi' ne'mo Saulo'ni do gi'mizo aposolo nizada ele'mizo vo Saulo' Guvelesi ve akalo' ningine' gamazi ido' Damasiko numuda Izesu' monovo danava lovo' kisilevo' ogo lo-ngimine' gamazi nene Banabasi' vetete' ogo lo-ngemavo 28 inginesi Zelusalemi ebeta mino dizo lemo ogo mino Saulo' aza ehelele izamivo Izesu' monovo danava've lovo' kiselevo' ogo lo-ngemaa' ine'. 29 Ne'mine ogo Zuda ve linge ma nGiliki gamazi laa' ani' aleve inginesi lo-ngemavo mono' gamazi li volelo' melo' igi gamazi'ine'mo lovo'ningu' ogavo bili hililiza akamu' vise' ani'. 30 Ti' ikevo Izesu' evenele zuho gili Saulo'ni Kaesalea ebeta ele'mizi vi huli-dikevo vo Taliso ebeta heteline'.
31 Ne'mine ogavo noso hilave Zudaia misubou' ido' nGalilaia misubou' ido' Samalia misubou' minave engita hongu soto' ine'. Soto' ogavo hongu li mini O'moso'mo amuzo ngemavo O'moso'mi gamazi gili di nizavo O'moso'mi Sikalahuli'mo hize ele' o-ngedavo mulise'ine naba ine'.
Petolo' Ainea'ni Do Lamine' O-davo Oto Vine' Gamazi32 Petolo' aza Izesu' evenele zuho ninge-ngedelesa mone mone o'mo vo Lida ebeta nizadasi lemo vo heteline'. 33 Hetelo a'mida ve ma gulive Ainea'ni ne ningine'. Aza ve gebili mino holomolo' ongo neivo kilisimasi eiti (8) ogo vine'. 34 Ningo Petolo' aza ti' lo lo-imine': Aineazo, Izesu' Kilisito' do lamine' o-gedaze. Oto aviliseka gango molozo. Ne'mine lavo lite' lo a'mido' otine'. 35 Otavo Lida aleve ido' Saloni alevesi ningi lu'ine di velepe' izi Guvelesi vela vi gi'mizani' ve.
Tabita' Hilinguti' Petolo' Do Ote-dine' Gamazi36 Ne'mine ikevo Zopa ebetati' Izesu' evenele zuhouti' vene' ma minine' gulive Tabita'. nGiliki gamaziuti' a'mine Tabita' gulive nene Toloka' ve laa' nave. Aza nene evene' hize ele' o-ngedaa' monovo lamine' mangi o-ngedaa' ine' vene' minine'. 37 Ne'mine oga' ine'za a'mine gamenelo' nene inite' gize do hiline'. Helavo gonoso nene noso' izi numuno mulolo' lumu gohi ma miningu' di dizi ingi-mikani'. 38 Lida ebe' nene Zopa ebe' gahevela avita neivo Izesu' evenele zuho ingine Petolo' nela neive lani' nene gili evene' sita' ma ti' li ngimiselikevo ezelo' vasine'. Vi ee, ane'nazo li ti' li li-imasine': Gaza geto otanivo leli' ebetela volone lo nosive. 39 Likesivo Petolo' gelo otavo engikisi vani'. Vi Petololesi hetelikevo gonoso ingi-mikangu' ele'mizi dizani'. Dizo ningine' nene vene' geto' natokovo' di mulise mili ive nama igi Toloka' velesi mino vene' kolosu ato atoli'mine ongote-ngidine' nene Petolo'ni elebizi osu' lani' ve. 40 Ti' ikevo Petolo' nene evene' muki' ngimisele hulo heta ogo alabuvolo hizo O'mosola line'. O'moso opo'ni lo osu' lo velepe' izo gonoso nene ti' lo lo-imine': Tabita, otezo. Lavo vele pupuso Petolo'ni ningo oto mito' minine'. 41 Neivo Petolo' analo' doo do ote-dine'. Ne'mine ogavo Petolo' aza vene' gevonokisi ido' Izesu' evenele zuho lingesi asi lo-ngedavo ikevo Tabita nene gohi vele gizo ha neivo engi' a'ningu' molani'. 42 Ne'mine ogavo ne'mi guvele Zopa misubou' buu lo vavo evene' Guvelesi vemu' gili ele'vole' ani'. 43 Ne'mine ikevo Petolo' nene ve ma gulive Simoni' aza ize losuvo do lamine tamine' oga' ive ei' numungu' maka' Zopa ebeku' gamene ha'na minine'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 24
Zuda Veliti Gizebo Ve'ine Naba Nene Paulo'ni Goni' I-dani' Gamazi1 Gamene faef (5) ogo vavo eveneto' medelo mino O'moso inite' lehize-daa' ive naba Ananiakisi ido' mono' gizebo ve linge masi ido' goni' gamazi lo monovo gelaa' ive ma gulive Telitulokisi ingine Kaesalea ebeta limani'. Limi Paulongumu' goni' gamazi lilisa ngamani naba Heliki' neida dizani'. 2 Dizikevo ngamani naba aza asi lavo Paulo' ogavo Telitulo' aza Paulo'ni goni' o-delesa ti' lo line': Helikizo, gaza ve naba make, gaka gele veveso gaza lele'mize lamine' ogo leze misubouko inite' mata' mine gopo ine' nene do vevesanivo laza lamine' hongu lo minaa' noune' ma nenako numudo' namado' ve muki' isaa' neve lo gamene gamene gopo'ni laa' noune. 4 Gamazi ha'na loloni' gosele' gebelalize. Nemu' ahovo ngomo ma lo-gemeloni' nene gei' nasahilikamu' ogo gele nemeline. 5 A'mine ve mene monovo goloso oga' ive mino misubou' misubou' mono Zuda ve mukiliti mulu'ningu' hizo lovo hizilizangumu' do avito' molo-ngedaa' neive. Ne'mine ogo Nasalete ve'mi mono' laa' aveti ve naba'ine ma neive. 6 Aza nene leze mono' numude naba do gopo olosa neivo analo' dune' ve. [Laza leli' loutelo' do molo goni' o-delone lo gilune'za 7 amiliti ve naba'ine Lisia' ogo lavo amilite amuzo mili adeuti' ipe' igi dani' ve. 8 Ne'mine ikevo a'mine goni' i-dilizave geito' igi goni' i-dilizave lo Lisia' lo-ngimine'.] Gasika gonito' ele'mize nomulune' gamazimu' monovo've vise' ogo longo' o-do monovo've do soto' molalosane. 9 Ne'mine lo lavo Zuda ve gamazi'velo' ledeni igi hizi ele' i-dani'.
Paulo' Aza Heliki' Velelo' Eze Monovo Lo-ngimine' Gamazi10 Ne'mine ikevo ngamani naba aza Paulo'ni gamazi lilive lo ana hisu' o-davo Paulo' ti' lo line': Kilisimasi muki' ogo novingu' nene gaza evene' zuho mene gizebo o-ledo goni' gamazi geleka' geleka' ogo nane' nenako leli' monovotemu' nene mo gele lamine' o nolosane lo gelo a'mine goni' i-nidani' gamazilo' do velepe' izo gamazi'ne lu'ne lapa nomine' mino ha lolosuve. 11 Naza Zelusalemi numuda O'moso opo'ni lo-emelesa dizo minuvodoti' gamene ma ogo vine' nene gamene tuveluvo' (12) ogo vavo none. Nemu' nene gasika evene' longo' o-ngedeline' nene li-gimikevo ha gelelesane. 12 Naza nene mono' numuno nabau' ido' mono' numuno ngomo ngomou' ido' heta numuno ebeku' evene' masi monokumu' gamazitunu' lovo ogo eza ema nonivo ido' evene' do nubuho o-ngedo mulu'ningu' nohizuvo ningisa'mani' ve. 13 Ido' ingine nenikumu' lihime ne'mine ne'mine ogo dani' ve li nilani' gamazimu' gelanivo gihile izeleseive li gelebizilisa ilizani' nene ngeli gelebizamilisave. 14 Ne neine'za gamazi li'mi vani' mauti' hamo' lamine' ma lani' lo soto' ogo lo-gemelove. Mono' aka gosohokumu' angise'ine evene' ize' molo do gopo o-ngedaa' aka ve lani' nene a'mine akalo' nomono naza avotemote opo'ni li gelekele' i-dani' O'moso nene opo'ni lo gelekele' o-daa' nouve. Ne'mine ogo naza Mose' lo huko line' gamazisi ido' O'moso'mi gamazi li soto' ave polohetelite gizikani' gamazi nesi muki' gamazimu' nene gele ele'vole' o nouve. 15 Ido' ingine gilani' evene' goloso lamine' hele noloninguti' otaa' nene aliteleseive li gili nizani' nene nazasi a'mine'mine ogo gele lamine' o nouve. 16 Ido' O'moso'mo ningavo ido' evene' ningikevo neze lu'ne gamene gamene laminekovo' veveso minelive lo neze monovo'nelo' gizebo laminekovo' ogo minaa' nouve.
17 Ido' naza misubo mala vo nomonuvo kilisimasi linge ma ogo vavo a'mine monuvodaati' alevelite di nubo ani' moni nene do ogo neze zuho Zuda ve engiku' goho' gahali' minani' nene di ngimilizave lo lehize-ngedelesa ido' O'moso opo'ni lo inite' ma lehize-delesa Zelusalemi numuno ebeta vuvoni' ve. 18 A'mida nene oko'ne lu'ne do lamine' ogosa mono' numuno nabau' dizo a'mine luvoni' gono nene noduvo ningani' ve. Ido' ningani' nene naza evene' vai' do nubo amo ido' gani mangilise do soto' amo haza nouvo ningani' ve. 19 Ne neiha Asia misuboukoti' Zuda ve linge ma a'mida mini gopo gamazi lani'. A'mine ve nete nenikumu' lihime di minani' noline' nene gei' vekalo' mene mini goni' i-nidilizanako amave. 20 Ido' a'mine ve nete goni' i-nidamilizani' noline' nene a'mine idise mela nizavete goni' i-nidi naza engi' kanisoleti muliseu' nouvo neni' lihime ningi nilizani' nene mo li soto' ilizado' o neive. 21 Gamazi hamo' gehepeve ma noloseive. Naza gomuta vomine vovo'ningu' mino asi naba lo ti' lo lo-ngimuvoni': Helakuti' otaa' nene neive lo gele ele'vole' o nouvongumu' lingine gonito' nele'mizi nimilavo idi'nise nouve lo lo-ngimuvoni' ve.
Paulo' Aza Nala' Numungu' Gohi Minine' Gamazi22 Ne'mine lo lavo Heliki' aza mono' aka gosohokumu' gele hehe laa' ive mino gamazi olihe di hilamavo lumo haza molokivo minine'. Ne'mine ogo ne'minevo' ma lo-ngimine': Amiliti guve'inesi ve Lisia' lemo ogavo gei' goni' gohi gelo do helelove. 23 Ne'mine lo lo-emo amiliti gizebo ve ti' lo lo-imine': Lingine Paulo'ni gizebo i-di ne'mine mana'mine i-dami zogo ve zuholite igi na'na' i-dilisa nilavo ma ha gili ngimilo.
24 Gono gamazi ti' lo lo-emo gamene ma nomino Heliki' aza elenaho Zuda vene' gulive Dulusila'ni nene ele'mizo dize mino Paulo'ni asi lo-emavo aza ogo Izesu' Kilisito'nimu' gele ele'vole' oga' monovomu' lo-ngimine'. 25 Inite' lamine' vevese mininekovo' ogo molo oga' nemu' ido' lute do gili' lo lisihe' minaakumu' ido' gamene nabalo' O'moso'mo goni' o-ledeline' nemu' lo-ngemavo Heliki' aza ehelele izavo ti' lo lo-imine': Idi'nise moda ve. Vo minelinize. Vo nanivo alinge' gezemu' geleloni' gamene alitavo ma asi lokuvo aline. 26 Heliki' aza Paulo' gamazi've lanite' ngomo giliha ido' a'mingu' nene Paulo' ne'mo a'mine veli'mo kuluhize-nedelingumu' ve lo moni nemelihe lo gelo gamene gamene asi lo-emavo oga' ivo gamazi li volelo' melo' igi minaa' asine'.
27 Ne'mine igi nizasivo kilisimasi seta' ogo vavo ngamani naba gohi ma gulive Polikio' Hesito' aza ogo Heliki' mo'mosi've dani'. Ne'mine neivo Heliki' aza Zuda ve nezemu' gilavo lamine' ilive lo Paulo'ni kuluhize-damo haza nala' numungu' miningu' hulomiko vavo minine'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Peter 1
Petolo' Luhuvo Nite' Gizelesa Api' Ogo Gizaa' Gamazi Gizingu' No'noho' Gamazi Gize-ngidine' Gamazi1 Izesu' Kilisito' aposolo minuve Petolo' naza lingine Izesu' Kilisito' gamazi've gili diivo' minilizangumu' ve losa ido' vanise've ne'mo noso ize-lengedo Kilisito' gelekele' ve lengele'mize molalingumu' ve losa ei' O'moso'mi Sikalahu've ne'mo nene do kekeize lo-lengedelive lo O'moso'mo gomukuti' vomine gele minido' e'meto do kegese-lengede neine' aleve lingine venenga ve ne'mine gili mini gamene li'nibemukovo' Podo misuboukisi Galatia misuboukisi Kapadokia misuboukisi Asia misuboukisi ido' Bitinia misuboukisi mini'mi monave lengi' nene luhuvo nite' mene nogize-lingiduve. O'mosolati' nasahili' nesi ido' hongu lo lamino minaa' monovo nesi nene lengita mine vai' lo'mo vo miniliho.
O'moso'mo Leli' Mulumote Gelo Do Lu' Izo Minevo' Alevo' Lamine' Nene Okulumokuko Salani Molo-lede Neine' Nenako Nemu' Nene Lingine Idise Mulumo Geni Ato Atoli'mine Gihi Nizangukisi Longolize Naba Izi Minilizave Lo Petolo' Lo-ngimine' Gamazi3 Ido' Guvetesi ve Izesu Kilisito' ei' O'moso've mino ei' meleho minive nene opo'ni lolone. Opo'ni lolone' nene ado' O'moso'mo mulumote naba gelosa lemeni dameni nene do gosoho' o-ledo gohi do soto' o-ledave. Ido' ne'mine o-lidine' nene laza minevo' alevo' lamine' daloningumu' upuho' ogo gilingili ogo mino a'minemu' gele mu'musi' ogo none' akalo' nene lele'mize nomolosa lemeni dameni nene do gosoho' o-ledo gohi do soto' o-lidine' ve. Ido' ne'mine o-lidine' nene Izesu Kilisito' hilinguti' do ote-didi'mo nene ne'mine o-lidine' ve. 4 Ee, ido' ne'mine ine' nene aza Okulumokuko salani molo-lengede neine' inite' ado' geleso osu' lamaa' ido' goloso'vesi minamaa' ido' emeni dameni've gopo amo gosoho' laminekovo' minaa' inite' nene dalizangumu' ve losa lengemeni dameni do gosoho' o-lengedo gohi do soto' o-lengedave. 5 Ido' lingine a'mine salani molo neine' inite' dalizave noluvoni' nene lingine ezemu' gili ele'vole' igi minaa' nani' nemu' nene O'moso'mo do lungu' izelingumu' ve losa ei' amuzo've ne'mo alete molo-lengede minaa' neingumu' nene noluve. Aza do lungu' izelesa do nene ogo neine' nene gamene nabala do soto' ogo mudise do lungu' izeleseive. 6 Nemu' nene lingine longolize izilizado' o neive. Ee, O'moso'mo gelavo idise nene gamene li'nibemu' mulumo geni ato ato' ma gihi nilizangukisi nene longolizevo' izi minilizado' o neive. 7 Ido' a'mine mulumo geni gihaa' ilizani' nene nanitekumu' ve. Lingine O'mosomu' gili ele'vole' igi minaa' nani' nene aza mo gihile lamine' nehe lo ne'mi monovo do soto' o-lengedelesa nene lengemengu' nomolave. Ido' evenelite gilavo ngoli ne'mo inite' mata' muki' ngivile' ogo inite' lamine' neiha ngoli nene ngoli lamine' nolihe li ningilisa oloku' gizikevo lo'votamo ha minaa' neiha alinge' ngoli nesi nene vo osu' loloseive. Lingine O'mosomu' gili ele'vole' igi minaa' nanitine nene gihile lamine' noline' nene mo ngoli nene ivile' goloso ivosa inite' naba neive. Nemu' nene ne'mino O'moso'mo lengemengu' molaa' ilidoti' gele ele'vole' ogatine gihile lamine' neine' nene soto' ogavo Izesu Kilisito' gohi soto' o lemeline' gamenela nene aza longopo'ni lo gulivetine do hozi lo do naba o-lengedelingumu' nene a'mine mulumo geni ato ato' nene gihaa' ilisave. 8 Izesu Kilisito'ni nene lingine mo ma ningamani'za lutine imi minikeve. Ido' idisesi mene oko'nolo' ma ningami nizangukisi nene ezemu' gili ele'vole' i mini lutingu' gulumo avile lisivo longolize izi minani' nene laza evenelitesi ngelo monovo ma lamolonido' o minine' longolize ado' Okulumokuti' atoli'mine ogo minine' ma ne neive. 9 Ido' ne'mine igi longolize izi nizani' nene Kilisito'nimu' gili ele'vole' igi minani' ne'mi gihile've nene O'moso'mo lutine lukuvo emelido' mini mili nizani' nemu' nene lutingu' gulumo avile lisivosa longolize izi nizave.
10 O'moso'mo leli' lehize-ledelesa gele minine' nasahilikumu' li soto' ika' ika' iga' ave gozopo' minani' polohete nete nene a'mine a'me luvoni' gamazi ado' O'moso'mo lukuvo lemeline' nene nado lemelive li ne'mi monovomu' nene gelelone li vise' ika' ika' i'mi vi minani' ve. 11 Ee, Kilisito' Sikalahu've ne'mo a'mine polohete engiku' omo mino Kilisito' mulumo geni ato ato' gehelingumukisi lo soto' ogo ido' ne'mine ilidoti' Guvelesi ve naba gehepeve lolo' ogo mineline' makilo' mine do dizelingumukisi lo soto' ine' nene a'mine polohete nete a'mine mulumo geni gehelive zaho nolive li ido' a'mine Sikalahuli'mo lo soto' ogo lo-limine' inite' nene nani gamenelo' soto' ilizave li ne'mi monovo nene vise' ika' ika' iga' ani' ve. 12 Vise' ikevo O'moso'mo ti' lo ngelebizine' ve: Ingine Kilisito' geheline' initekumu' li soto' igi gono dani' nene angise'inemu' dami asi lengikumu' dani' nene O'moso'mo ngelebizavo gilani' ve. Ido' a'mine Kilisito'nimu' lani' gamazi nene idise lingine mo gilikeve. O'moso'mo Sikalahu' Okulumokuti' lelita imiseline' ne'mo do ote-ngedavo Kilisito'nimu' gamazi lamine' li soto' igi li-lingimave nete nene mo li soto' igi li-lingimikevo gilikeve. Ido' a'mine li-lingimani' gamazi laminekumu' nene angelo' netesi nene ma ningo geleloinakoo li gili minaa' nave.
Monovo Golosolo' Minevo' Alevo' Igi Minanguti' Nene Kilisito' Vaniseli'mo Do Kuluhize-lingidingumu' Gili Mini O'moso Monovo Laminekovo' Ogo Minaa' Neine' Ne'mine Igi Lingine Monovo Laminekovo' Igi Minilo Lo Petolo' Ga'ine Dani' Gamazi13 Ne'mine o neine' nenako nemu' nene lutine gatine nene gono dalido' di nene i-di mini lingine negi hizami monovotido' ha gizebo lamine' igi mini Izesu Kilisito' soto' o lemelido' nasahili' gohi o-ledelingumu' nene mudise gili mu'musi' i minisa minilo. 14 Lingine O'moso'mi izipahala mini ei' gamazi've gili dalizado' o neine' nenaze. Nemu' nene lingine gomu' ezemu' gilami haza minani' gamenela vomine lanite' gilaa' ani' inite' malo' nene gohi mini milamilo. 15 Asi mono' godolou' nene O'moso'mo line' gamazi ti' li gizi nizani' ve:
Naza nene monovo'ne golososi nomine' nouvoni' nenako nemu' nene linginesi monovotine golososi nomine' minilo.
Ido' ne'mine line' gizi nizani' nenako nemu' nene elese molo-lengedo do eita ive O'moso aza monovo goloso'vesi nomivo neine' ne'mine igi linginesi nene inite' mata' muki' igi mili ilizangu' nene monovotine golososi nomine' minilo.
17 Ido' lingine meteho ve li O'mosola laa' nani'za evene' muki' ize' molo-ledaa' iline' nene gopo evene' mala ninge lamine' o-ledoo mala ninge goloso o-lede minosa nene ize' molo-ledeline' nevoba asi leli' hamo hamo' nene ogo molo olonido' olonido' do molo meni lamine' lemelihe goloso lemelihe iline' nene mo a'mine o nolone' inite' lisihe' o nolidokovo' nene lisihe' ogo golo hizo lemeleseive. Ne'mine iline' nenako lingine olihe goto' numudine Okulumokuko vi minami venenga ve gili me misubouko minilizani' gameneu' nene ezemu' lengehelele izivosa mini monovo lisihe' laminekovo' igi mili minilo. 18 Ido' ne'mine igi minilizani' nene lingine ti' li gili nizani' nemu' nene ne'mine igi minilisave. Lingine lengi' avotingidati' di minani' dingani monovo igi mili minanguti' nene do eita ogo meni hize-lingidine' nene me misubou' inite' hulupo eleline' siluva' nehe ngolimoni nehe nevo'mine inite' nedunu' nene meni hizine' nevoba 19 asi mo Kilisito' vanise've lamine' nedunu' meni hizine' ve. Ee, Kilisito' aza lihimetemu' belaa' noune' sipisipi angale oko'nolo' inite' goloso hamokisi nomine' ne'mine lolo' ogo neivo biladoti' vanise've lamine' nedunu' nene meni hizine' ma neive. 20 Ee, O'moso'mo me misubo nene olihe do soto' amosa gozopo' vomiloti' nene ne'mine ilingumu' ha mo ningo gele minine'za ha minosa alinge' gameneu' mene lengikumu' ve losa do soto' o-dine' ve. 21 Ne'mine o-davo a'mine Kilisito' gono dadoti' nene lingine Kilisito' hilinguti' do ote-do do naba o-dive O'mosomu' nene gili ele'vole' ani' nene O'mosomu' neve nene gili ele'vole' igi ezemu' gili mu'musi' igi minaa' nave.
22 Lingine gamazi gihile di minadi'mo lutingu' monovo goloso minine' nene di huli lutine di guluvi' lisa lingine lengi' zuho Kilisito' evenele lutine ngimilizani' nene abeleni ami asi lutine ngimi gili' lilizado' nene lisihe' i nizaze. Mo lutine laminetoti' nene amuzo mili lutine ge neme ne geme li minilo. 23 Lingine nene lengemeni dameni gosoho' ogavo gohi soto' ani' ve. Ido' gohi soto' ani' nene helosa osu' lilive'mo zuho molavosa nevoba asi helosa osu' lamaa' neive'mo zuho molavosa gohi soto' ani' ma neive. Ee, minevo' minevo' ogo mino minevo' minevo' ogali'mi monovo do soto' o-ledaa' neine' inite' O'moso'mi gamazi ne'mo lengi' lutingu' gono dadoti' nene lengemeni dameni do gosoho' ogavo gohi soto' ani' ma neive. 24 Ido' mene noluvoni' gamazi nene mono' godolou' ti' li gizi nizani' gamazilo' vo milise' o neivosa nene noluve:
Evene' muki' leli' nene guvise navise ne'mine nene none.
Ido' leli' do soto' oga' noune' inite' lamine' tamine' ato ato' muki' nene
ha a'mine guvise naviseli'mi guvovo ne'mine nene neive.
Guvise nene ga'nuvo elo osu' lavosa
guvovo've nene suludo'mozaa' neive.
25 Ne'mine oga' neiha Guvelesi ve'mi gamazi nene mo ele'vole' ogo
minevo' minevo' ogovo' mineleseive.
Ido' a'mine Guvelesi ve'mi gamazi nene ado' a'mine li soto soto' igi li-lingimani' gamazi lamine' nene neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Romans 2
O'moso'mo Meni Golososi Laminekisi Evene' Monovotelo' Monovotelo' Ize' Molo-ledo Lemelingumu' Paulo' Line' Gamazi1 Ido' a'mela luvoni' ne'mino ne'mine monovo goloso iga' nave muki' nene O'moso'mo lihime molo ngimika' neine' nenako nemu' evene' ma lingine evene' mamu' lihime dikeve li-ngidaa' nave muki' lingine a'mine lihime dikeve li-ngidaa' navete iga' nani' inite' goloso ne'mine nene linginesi iga' nani' nenako O'moso'mo evene' lihime ngemeline' gamenelo' nene lingine lengi' isetine izelive li-imilizani' gamazi ma minamoloseive. 2 Ido' O'moso'mo evene' ne'mine iga' ave goni' o-ngedo lihime ngemeline' nene mo monovo lisihe' lamine' ogo lihime ngemeleseive losa gele none. 3 Gele none'za lingine nene langisetinesi a'mine monovo goloso nene ha igi mili minaa' niigisa evene' ma a'mine monovo goloso iga' navemu' ize' mili-ngidi lihime dikeve li-ngidaa' nave lingine nene O'moso'mo evene' lihime ngemelinguti' nene ha olovo' olosune li gilaa' nahe. O'ove. Olovo' ngeli mo amilisave. 4 Ido' ma nene ti' li gilaa' nahe: O'moso'mo isetine izo nasahili' o-lengede'mo ogo minaa' neine' ne'mo do akalo' o-lengedavo lutine di velepe' izi monovo goloso hulilizave losa nasahili' o-lengedaa' neingumu' nene lingine ha gililizanako gili hulisa O'moso'mo atoli'mine ogo nasahili' o-lengedo geto lihime lengemo lengebelamo isetine ize'mo vo minaa' neine' nemu' nene lingine gilavo haza nite' lolo' ogahe. 5 Evene' ma lingine lutine di velepe' izami lutine di a'manapa i'mi vi minaa' nangumu' nene O'moso aza izebolo' moloka' moloka' o'mo vo minaa' neine' nene naba o'mo vo minaa' neive. Ido' O'moso'mo monovo lisihe' lamine' e'meto evene' ize' molo-ledo lihime lemeline' gamene soto' ogavo ma a'mine izebolo' molani' votigilelo' nene do molo lihime ngemeleseive. 6 A'mine evene' ize' molo-ledeline' gamenelo' nene evene' ingine monovo goloso nehe lamine' nehe igi mili i nilizani' votigilelo' do molo meni ne'mino ngemeleseive: 7 Ve ma ingine nene O'moso'mi monovo danava lamine' goloso neine' nene dalizangumukisi ido' ninge lamine' do-ngedo do naba o-ngedeline' nemukisi ido' helamaa' ngemeni dameni dalizangumukisi nene aka vise' ogo do soto' olone li geni initeli'mi lulou' minilizahe mulumo alumo initeli'mi lulou' minilizahe nemu' nene gilami gili huli geli geli igi monovo laminekovo' igi mili minilizani' nene O'moso'mo minevo' minevo' ngemeni dameni lehize-ngedeleseive. 8 Ido' ve ma ingine O'moso biluva' i-di O'moso'mi gamazi gihile nene gili huli e'metami monovo golosolo' e'meti vi minave engikumu' nene O'moso'mo izebolo' molavo lihime atoli'mine ogo ngemeleseive. 9 Ne'mine ogavo mulumo nite' goloso ato ato' nene goloso nite' daa' avela soto' o ngemeleseive. Gana' nene Zuda vela soto' o ngemosa neloti' nene Zuda ve minamani' ato' vela soto' o ngemeleseive. 10 Ne'mine oloseine'za monovo lamineto' e'meti minaa' avela nene O'moso'mo do hozi lo do naba o-ngedo hongu lo minaa' monovo lehize-ngedeleseive. Ido' ne'mine o-ngedeline' nene O'moso aza evene' muki' nizanguti' nene linge mavo' do kegeso do lamine' o-ngedesa'mine' nenako nemu' nene Zuda ve gomu' ne'mine o-ngedosa neloti' nene Zuda ve minamani' ato' ve nesi nene ne'mine o-ngedeleseive.
12 Ido' O'moso'mo gopo hazamu' evene' linge ma do lamine' o-ngedo linge ma do goloso o-ngedesa'mive luvoni' nene nemu' noluve: Evene' ma O'moso'mo lou' gamazi've lo-ngemamivo haza minave ado' Zuda ve minamave nete lihime dalizani' nene O'moso'mo louto' do molo ize' ma molo-ngedamoloseiha nesi mo ha vi tolovo ilisave. Ido' O'moso'mo lou' gamazi've lo-ngemavo gili minave Zuda ve nene lou' di minisasi lihime dalizave nene O'moso'mo a'mine louto' do molosa ize' molo-ngedo lihime ngemeleseive. 13 Ee, O'moso'mo evene' mamu' ve lisihe' ve lo lo-ngedaa' neive nene evene' ma ingine lou' gamazi nene ha ga'inedunukovo' gilaa' avemu' nene losa'mive. Asi lou' gamazi'mo lido' iga' avevo' nene ve lisihe' ve lo lo-ngedaa' neive. 14 Ido' naza luvoni' ma nene me gililo: Zuda ve minamave ado' O'moso'mo lou' gamazi've lo-ngemavo damave ingine engi' ngemeni damenilo' di mili igi mili iliza inite' nene lou' gamazi'mo lido' vo milise' o mineline' ne'mo nene mo O'moso'mi lou' nene engi' lu'ningu' neive. 15 Ido' engi' ne'mine igi mili minaa' nani' ne'mo nene lou' gamazi'mo lo neine' gamazi lu'ningu' neine' nene do soto' ogo lelebize neive. Ingine iga' nani' initekumu' nene engi' lu'ine ga'ine ne'mo gamene ma nene di lamine' ikeve laa' ido' gamene ma nene di goloso ikeve lo lo-ngemaa' neine' nenako nemu' nene a'mine ne'mine lu'ine ga'ine engita minaa' neine' ne'mo nene naza lamine' luvoni' nene do soto' ogave. 16 Ido' O'moso'mo lavo Izesu' Kilisito' nene ezelo' medelo mino evene' laza suno' ogo molo oga' noune' inite' ize' molaline' gamenelo' nene neni' mene noluvoni' ne'mino mineleseive. Ee, naza gamazi lamine' lo soto' soto' oga' nouvoni' ne'mo nene a'mine gamazi mene lo soto' neive.
O'moso'mi Evenele Gihile None Laa' Ave Zuda Ve Nene O'moso'mi Evenele Gihile Minaali'mi Monovo Paulo' Lo-ngimine' Gamazi17 Ido' gaza Zuda ve nolinive nene gelezo. Zuda ve nouve losa O'moso'mi lou' gamazi Mose' gizo limine' ne'mo nene O'moso'mo goni' o-ledelinguti' nene ha do nu' izeleseive lo gelo a'mido' gele medele mino okonga do dizo O'moso'mi evenele nouve laa' nane. 18 O'moso'mi lou' gamazi nene apize gimikevo gele naine' nenako nemu' nene O'moso'mo gei' iline lo lulou' gele neine' nene gaza mo ningo gelosa monovo ma ivile' ogo monovo lamine' gehepeve nene do kegeso ningaa' nane. 19 Ne'mine anidi'mo nene gaza ti' lo laa' nane: Mose' gizine' lou' gamazi nenita neingu' nene gamazi monovo vaikisi gamazi gihile lamine' vaikisi neivosa nene naza lu'ine'mi vele likavo nizave aka ngelebizelodo' mino liti'musou' minave neti livi'ine ne'mine mino ido' gamazi gilamave ngele'mize hehe lolodo' mino mono' gilami izipe ngomo ne'mine minave inite' apize ngemaa' olodo' mo lisihe' o nouve lo amuzo molo gelaa' nane. 21 Nemu' nene gaza evene' ma apize ngemaa' naine' gamazilo' nene geikisi gele dalinako gele dosa'mane. Ee, gaza gumine amozo lo evene' lo-ngemaa' noogosa gaza nene gumine oga' noolosane. 22 Ido' vene' vemoho' lili' ikeni' nete vene' vemoho' masi gopo ingamilo laa' noogosa gei' nene ne'mine oga' noolosane. Gaza soza o'mosomu' nene muso gaka dizavo olovo' oga' noogosa soza o'mosoliti numunguti' inite' gumine oga' noolosane. 23 Ido' gaza O'moso'mi lou' gamazi nene gele nouve lo okonga do dizaa' nanive neke nene a'mine lou' nene avuto' ogosa O'moso'mi gulive do lemaa' noolosane. 24 Ne'mine noluvoni' nene mono' godolou' gamazi ma ti' li gizi nizani' nene lengito' vo davosa noluve:
Zuda ve lengi' monovotine nene heta ato' ve ingine ningisa
O'moso nene divi ledivi' iga' nave.
25 Zuda veti okodido' O'moso'mi noso mili-lingidaa' nani' ne'mo nene lingine O'moso'mi lou' gamazilo' e'meti minilizani' nene mo hize ele' o-lengedeleseive. Ido' okodida O'moso'mi noso neivo mini lou' gamazi avuto' igi minilizani' ne'mo nene O'moso'mi noso lengita neine' ma nene haza nite' lolo' ogavo nomivo nizani' geleleseive. 26 Ne'mine o neine' nenako ve ma ingine oko'nida O'moso'mi noso nomivo nilizadite O'moso'mi lou' gamazi gili di minaa' niilizani' nene O'moso'mo gilivo ei' noso've nene mo engi' oko'nida mineleseive. 27 Ido' ve ma oko'nida O'moso'mi noso nomivo mini O'moso'mi lou' gamazilo' e'meti osu' lilizadite nene lengi' mono' godolo di minisasi ido' O'moso'mi noso okodida mili-lingidikevo minisasi O'moso'mi lou' gamazi avuto' iga' nave lengi' nene losuvotine ilavo monovotine nene soto' oloseive. 28 Ee, O'moso'mi evenele gihile Zuda ve minaa' ne'mi gihile nene okode losuvoloti' nene ma soto' osa'mive. Ido' a'mine'mine ogo O'moso'mi noso do minaa' ne'mi gihile nene O'moso'mi noso ve li okode lolovo huki hulaa' nadoti' nene ma soto' osa'mive. 29 Asi O'moso'mi evenele Zuda ve minaa' ne'mi gihile nene luteu' haleko minine' lemeni dameniloti' nene soto' oga' neive. Ido' O'moso'mi noso gihile nene lou' gamazi gizi nizado' nene ha okode losuvoloti' e'meto okode lolovo huko hulaa' neve nene nevoba asi O'moso'mi Sikalahu' ne'mo luteu' molo-ledaa' neine' lemeni dameni nene neive. Ne'mine lemeni damenisi Zuda ve gihile minelonivemu' nene evenelite lopo'ni lilizavoba asi O'moso'mo loloseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Timothy 3
Mono' Gizebo Ve Lili' Ilizado' Lisihe' I Minilizaveti Monovomu' Timoteo'ni Lo-dine' Gamazi1 Ve ma aza gizebo ve lolo' olosa ive nene mo gono gihile lamine' malo' nene lulo nomolave li evenelite laa' nani' nene mo lamine' laa' nave. 2 A'mine gono nene gono lamine' nenako a'mine gizebo ve lolo' ilive nene eveneliti ve'nido' nene monovo goloso'vesi minamaa' ilive minoo vene' hamo' do minive mino getipe ve minamo monovo goloso ogalove lo monovo'velo' gizebo ogo inite' ogo molo iline' nene mo lisihekovo' ilive mino venenga ve ngele'mize lamine' oga' ive mino evene' gamazi apize ngemaa' ilido' o minelive mineleseive. 3 Noso geli geli ogo naa' ive minamilive. Ido' evenekumu' izebolo' mala' mala' oga' ive minamo asi hongu lo-ngemo lamine' minaa' ive lovo lolize amaa' ilive minelive. Ido' a'mine mono' muliselo' gizebo o-ngedaa' ilive nene monimu' lulo molaa' ilive minamilive. 4 A'mine ve nene ei' vene' izipahala zuholo' gizebo lamine' ogo ngele'mize akalo' oga' neivo a'mine izipahala ingine me'nibinemu' gilavo dizavosa peleseve' izami gamazi'velo' gili daa' ave minelive. 5 Ne'mine noluvoni' nene eze zuho gizebo ogo ngele'mize akalo' o-ngedaa' monovo gele vevesamiline' nene O'moso'mi muliselo' gizebo oga' gono dalido' nene ngelo lisihe' o minelihe. Mo keke' lisihe' o minamoloseinako nemu' nene noluve. 6 A'mine mono' muliselo' gizebo ve nene monoku' olihe lodive amive evene' gosoho' ne'mine ele'mizi milalizani' nene ne'mine i-nidikeve loo oko'no do dizavo O'moso'mo Satani lihime molo-do mulumo gono emelesa neine' ne'mine ogo lihime molo-do mulumo gono emaalinako olihe monoku' lodive amive evene' gosoho' nene mono' gizebo ve lili' i-damilizave. 7 Ido' Izesu' evenele minamave nete ezemu' gamangi mili-daa' avevo' nene mono' gizebo ve lili' i-dilizave. Mono' gizebo ve nene ne'mine ve minamiline' nene evene' malite monovo goloso ogave li elemikevo Satani'mo emengu' molo ivile' ogavo lihime daalive losa noluve.
Mono' Muliselo' Medeli Mini Ato Ato' Gonolo' Gizebo Ve Lili' Ilizado' I Minilizaveti Monovomu' Timoteo'ni Lo-dine' Gamazi8 Ido' mono' muliselo' medeli mini ato ato' gono ado' goho' gahali' nasahili' i-ngidaa' gono nevo'mido' gizebo ve nete nene a'mine'mine igi mono' muliselo' gizebo ve ne'minisa mini evenelite gamangi mili-ngidilizado' i minave mini evene' go'ine izaa' ave minami noso geli geli igi naa' ave minami monovo goloso igi moni heneni vai' dalisa gilaa' ave minami 9 monoli'mi suno' gamazi O'moso'mo do soto' o-lede neine' nene di mini mono' gili nizado' nene ha e'metivo' minisa engi' lu'ningu' monovo goloso minivo ningisa'mave minilizave. 10 Ido' a'mine ato ato' gonolo' gizebo ve lili' i-ngidilizave nene gomu' engi' monovomu' ize' mili-ngidi ningavo engita a'mine e'metamilizave luvoni' initekuti' nene ma nomivo minilizanikovo' nene a'mine gonolo' dalizangumu' di oti-ngidilizave. 11 Ido' engikisi bizi minani' vene' neve nene evenelite gamangi mili-ngidilizado' lisihe' i minani' vene' minii divi ledivi' gamazi li-ngidisa'mani' vene' mini negi hizami monovo'nido' gizebo lamine' igi mini ne'mine mana'mine gono dalizani' nene monovo lisihetokovo' e'metisa di minilizani' vene' minilizave. 12 Ido' a'mine ato ato' gonolo' gizebo ve lili' i-ngidilizave nene vene' hamo' di minisa engi' izipaha'nidokisi engi' numu'ningu' ingaa' avelokisi nene gizebo lamine' i-ngidi ngele'mize akalo' iga' ave minilizave. 13 Ne'mine noluvoni' nene nanitekumu' ve. A'mine gono'ine nene laminisa ma di minilizani' nene evene' gilavo dizi minisa Izesu' Kilisitodo' gi'mizo mino gelaa' noune' monokumu' nene ngehelele izamivo livi kiselivi' ilisanako nemu' nene noluve.
Gamazi Mene Gizuvoni' Nene Naza Geto Ma Naamolongumu' O'moso'mi Evenele Zuho Igi Mili Ilizani' Monovomu' Gele Mineline Losa Gamazi Mene Nogizuve Lo Lo-imine' Gamazi14 Naza gei' nanida nene lite' lo alohe lo gele nouha lite' lo amuvo ma nene gaza ladani amo O'moso'mi evenele zuhouti' alevelite igi mili ilizani' monovomu' nene gaza gele mineline losa gamazi mene nogize-giduve. A'mine O'moso'mi evenele zuhomu' luvoni' nene minevo' minevo' oga' neine' O'mosola gi'mizunive leli' mulisemu' nene luve. Langise ne'mo numuno hize ele' ogo do minaa' neine' ne'mino gamazi gihile hize ele' ogo do minaa' neine' nene leli' O'moso'mi evenele mulise neve nene none. 16 Ido' suno' gamazi leli' monoteu' soto' ogo minine' nene gamazi naba neive lo lo soto' oga' noune' nene ado'
Kilisito' ei' nene leli' okode ne'mine do otuho soto' ogo minavoo
ei' monovo've nene mo lisihe' o neive lo
Sikalahuli'mo do soto' ogo lelebizavosa
angelo' ma netesi nene ningikevo
evene' zuho ato atotidasi gamazi've nene li soto' igi li-ngimikevo
me misubouko aleve linge netesi nene ezemu' gili ele'vole' ani' ve.
Ido' eze nene O'moso'mo Okulumo' ebe' laminekuko ele'mizo dizine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Thessalonians 5
Guvetesi ve Alingumu' Gizebo Ogo Minelone' Gamazi1 Neze zuho mate, gamene nanike' ogo vavosa Guvetesi ve alive ido' nanite' nanite' soto' ogavosa alive. Ne'mine initekumu' nene nanitekumu' luhuvo nite' gize lengemelone. 2 Langisetine gili nizave. Guminelo' ve holuka' alizave lo gelamune' gamenelo' igi hetelaa' adi'mino Guvetesi vesi a'mine'mine ogo aloseive lo gelamolone' gamenelo' ogo heteleleseive. 3 A'mine gamenelo' evene' ingine gamene lamine' initeli'mo lebelamiline' gamene neive li nizavo ngemengingi initeli'mo lite' lo ogo mudise do goloso o-ngedeleseive. Izipe gatu'inesi vene' ingine mulumo gililiza gamene gilami gopo nimonavo mulumo inginela soto' ogavo nini' iga' nani' ne'mine ogo a'mine ngemengingi inite' nene soto' o-ngemeleseive. Soto' o-ngemavo nene ngeli golise vilizahe.
4 Neze zuho mate, lingine nene initekumu' ma gilami liti'musou' ma minamave. Nemu' nene guminelo' vemu' evene' ingine gizebo igi minamilizani' gamenelo' igi hetelaa' ani' ne'mino linginesi a'mine gamenemu' gizebo igi minamado' ogo do upuho' o-lengedalive. 5 Lingine muki' labanali'mi zuho nizave. Liti'muso'mi zuho nomune. 6 Nemu' evene' lingela haza ve ingine lu'ine okise ongo minaa' ine' ne'mino lute ongamivo lute gate gopo amivo la'lisete gizebo ele'vole' ogo minukele'zo. 7 Ingine okise ingaa' nave nene liti'musou' ingaa' nave. Ido' noso nii sipaki iga' nave inginesi nene liti'musou' nii sipaki iga' nave. 8 Labana' gamene'mi evenele nounako sipaki amo lute gate do veveso minelone. Ne'mine ogo Izesu'nimu' gele ele'vole' o none' ido' lute ngemaa' noune' ne'mo lepesete lolo' ogavo O'moso'mo do lu' izavo lamine' minelone lo lute gilingili ogo minaa' neine' ne'mo leze lovo angili' ne'mine lolo' ogavo minelone. 9 Ne'mi monovo ne'mino neive: O'moso'mo izebolo' molani' nene apase-ledo lihime lemelove lo lele'mize molani' nomive. Asi Guvetesi ve Izesu' Kilisito' do lu' izavo minelone lo lele'mize molani' ma neive. 10 Hele noosa nehe vetesi minosa nehe ogavo ezesi minevo' minevo' ogo minelone lo Guvetesi ve lelikumu' ogo hiline'. 11 Nemu' nene lutinedunu' ge hize ele' o-nede ne hize ele' o-gede li lutine di amuzo mili mini monoku' ge do amuzo molo-nede ne do amuzo molo-gede li idise iga' nani' ne'mine i diivo' vi minilizave.
Ga'ine Do Geke' Lo-ngidine' Gamazi12 Neze zuho mate, inite' mamu' amuzo molo nolo-lingidune: Guvetesi ve'mo ngele'mize molavo lengita mono' gono di gizebo i-lingidi mini lengele'mizi hehe li nizavemu' nene gili lamine' igi minilo. 13 Mono' gono daa' nanako engikumu' gilikevo amuzo molo dizavo mini lutine ngimi nasahili' i-ngidi minilo. Ido' lengi' okodingu' lovo lolize hizami hongu li minilo. 14 Ido' neze zuho mate, gatine do ti' lo nolo-lingidune: Izesu' evenele malite oko'ine losuvo'mi gono dami gopo minaa' nani' nene di hehe li-ngidilo. Ido' golise gelekele' igi nizave nene di amuzo mili-ngidilo. Ido' Izesu' evenele maliti lu'ine nene ele'vole' amivo ma nene hize ele' i-ngidilo. Ne'mine igi evene' mukikumu' elese' igi hongu li minilo. 15 Evene' mali'mo lengi' muludine do goloso o-lengedavo ma lingine gohi eze o-lididi'mine ve li eze muluno di goloso i-damilo. Ne'mine ikelizaze. Lutine gizebo lamine' igi gamene gamene linginesi evene' mukikisi do lamine' o-ngedelone li a'mine monovolokovo' eleti igi mili minilo.
16 Muludingu' gulumo avile lisivovo' minilo. 17 Gosele' lengebelamivo O'moso opo'ni livo' minilo. 18 Ne'mine mana'mine initekumu' O'moso opo'ni livo' minilo. Izesu' Kilisito' evenele zuho nizangumu' nene O'moso'mo ne'mine igi minilizave lo gele neive. 19 O'moso'mi Sikalahu' nene izi huki-damilo. 20 Ne'mine ami O'moso'mi veleti' gamazi li-lingimilizani' nene gilikevo haza nite' amivo. 21 Gamazi muki' nene lamine' nehe goloso nehe lii ize' mili gili minilo. Lamine' neivo ma gili di minilizave. 22 Ido' goloso nite' ato' atoli'mine muki' nene hulilizave.
23 O'moso aza hongu meleho asi've lutine do lamine' gehepeve o-lengedo gizebo o-lengedavo vodinesi lengemenisi okodinesi lisihe' ogo lamine' minavo Guvetesi ve Izesu' Kilisito' aline' gameneu' nene lihimetine nomine' minilizaho. 24 Elese molo lingimive ne'mo lo huko line' gamazi've'mi gihile do soto' molalingumu' nene idise a'mene luvoni' gamazi ne'mi gihile nene do soto' molaloseive.
25 Neze zuho mate, lelikumu' ve li O'mosola li minilo. 26 Izesu' evenele muki' nene monoku' a'mine o neine' monovolo' e'meti a'nido' di ngabuti' izaa' monovo ne igi mili minilo.
27 Naza Guvetesi ve'mi velemu' ogo amuzo molo ti' lo nolo-lingiduve: Izesu' evenele zuho muki' gili osu' lilizangisi luhuvo nite' mene gati ngimilo. 28 Guvetesi ve Izesu' Kilisito' ei' nasahili've linginela minelive lo O'mosola noluve. Moda ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Philippians 41 Ne'mine iline' nenako nemu' nene neze zuho lu'ne lengeme mino lengikumu' oga' uvo aleve ado' mulu'neu' gulumo avile lisivo minaa' nouvo aleve ado' gono'neloti' gihile've gonolise nite' ne'mine do mineloni' alevekizo, ongovango lamii Guvelesi vela ele'vole' igi gi'mizi gili' li minilo.
Ogo Molo Minaa' Monovomu' Lo nGolo' Lo Paulo' Lo-ngimine' Gamazi2 Gaza Zuvodia' nesi ido' Sidike' gei' nesi lingine sitato' nene Guvelesi ve'mi evenele nizasine' nenaze. Lutine gatine di hamo' igi minilisive lo gatine do agae lo nolo-lingimuve. 3 Ee, ido' gono maka' daa' usive gihile geita nene ti' lo noluve: Alungo netise Izesu' gamazi lamine' nene di otilisa monoli'mi lovou' nene zege' zege' igi minasine' nenako nemu' nene gaza uva li di bizilisize. Hize ele' o-ngedelesane. Ee, inginesi nenikisi Kelemedokisi ido' gono maka' daa' unive lingesi nene makato' mono' gonou' nene zege' zege' une' ve. A'mine aleveti gulive'ine nene O'moso'mo minevo' minevo' ngemeni dameni ngemeliveti gulive'ine gize molaa' neine' buku'veu' nene gize neive. 4 Ido' lingine gamene gamene Guvelesi vemu' longolize izivo' minilo. Ido' gohi ti' lo noluve: Longolize izivo' minilo. 5 Hongu livo' minaa' nani' monovotine nene ningilizaze. Evene' mukita di soto' igi ngelebizilo. Guvelesi ve nene mo avito' oganaze. 6 Inite' mukikumu' muludine otavo gituho' namii mini asi a'mine inite' mukikumu' nene O'mosola li voku' laa' igi ido' isaa' neve laa' igi mini inite' mamu' longo' ilisa gilani' initekumu' nene O'moso li-imaa' igi minilo. 7 Ne'mine ikevo Izesu' Kilisitoda gi'mizi nizani' ne'mo O'mosolati' hongu monovo've ado' leli' evenelitesi gelaa' noune' nene ivile' goloso ivosa atoli'mine neine' ne'mo nene lutido' gatido' nene alete molo-lengedo gizebo oloseive.
8 Neze zuhokizo, gamazi ado' meve nene ma lo-lengemelouze. Gililo. Lingine minilizangu' nene monovo lamine' goloso ado' evenelite di hozi lilizado' lisihe' o noline' monovo nevo'minemukovo' nene gatine gilisa minilo. A'minguti' linge neve nene ado' inite' gihile laminekumupe inite' lisihe' gehepevemupe golososi minamine' initekumupe ninge lamine' daa' initekumupe inite' guvele laminekisi neine' initekumupe nevo'mine initekumukovo' nene gilisa minilo. 9 Ido' neni' apize lingimuvo nenitati' dani' monovosi ido' neni' noluvoo gilani' monovosi ido' ningi nizavo ogo molo uvoni' monovosi nene lingine di gono veleu' mili igi mili minilo. Ne'mine ikevo hongu lo lamino minaa' monovo do soto' o-ledaa' neine' O'moso ne'mo nene lengikisi mine molo minelive.
Paulo' Ebe' Mau' Galapusolo' Vo Neivo Hilipi Alevete Noso' Nitekisi Ido' Initekisi Nevo'mine Imangumu' Isetine Ve Lo nGopo'ni Line' Gamazi10 Lingine gamene ha'na ha minisa nenikumu' gili nizani' monovotine nene gohi di soto' ani' nemu' nene Guvelesi vela nolize naba noizuve. Lingine gomu' nene nenikumu' gili minani'za a'mine nenikumu' ha gili minani' di soto' ilizani' aka nene ma soto' o-lengedamive. 11 Naza ne'mine mana'mine inite' soto' o-nidivoo mineloha a'mine ne'mingukisi nene lamine' minaa' monovo nene mo ningo otohato o nouvoni' nenako nemu' nene naza nolize noizuve noluvoni' nene naza initekumu' ma vise' ogosa inite' ma hize ele' i-nidilizave losa lamuve. 12 Gamene ma inite'ne nomivo vise' oga' uvoni' ve. Ido' gamene ma nene inite' mata' vai' ha neivo minaa' uvoni' ve. Nemu' nene ne'mine mana'mine ogo minaa' monovomu' nene mo otohato ogo mino mo hizo gele nouve. Ado' naza inite'ne vai' logavo gatu'ne ivosavo' minelohe ido' inite'ne nomivo vise' ogo ga'na helo minelohe olongukisi lamino minaa' monovo nene mo otohato ogo gele nouve. 13 Ee, nanite' nanite' soto' o-nedelihe a'mine mukiku' nene do amuzo molo-nedaa' ive Kilisitoda nene lehete o mino ele'vole' ogo ha ogo molo minelodo' o nouve. 14 Ne neiha lingine initedunu' hize ele' i-nidadi'mo neni' geni'ne gihuvongu' nene makato' lengikisi gihune' giline' nenako lingine monovo lamineto' e'meti ne'mine ani' nene mo lamine' ve.
15 Ido' Hilipi alevekizo, langisetine nene mo gili nizani' ma neive. Naza gana' ogo Kilisito' gamazi lamine' lo-lengemo minuvodoti' a'mine Makedonia misubotine hulo vuvongu' nene mono' mulise malitesi mono' gono'ne dalongumu' hize ele' i-nidi moni ma nimavo duvoni' nevoba asi lengikovo' nene ne'mine igi inite' nimavo nenikisi gono maka' gihuune' ve. 16 Ee, olihe misubo mala vamo ha Tesalonika numuno ebeta minuvongukisi vise' uvo inite' nene lengi' ma huli-nidi hize ele' i-nidani' nene gamene hamokovo' nevoba asi gohi gohi ne'mine ani' ma neive. 17 Lingine inite' ma nimilizave lo gele noosa noluvoba asi inite' ma nimikevo ne'mi gihile've nene vo naba ogosa a'mine gihile nene lengikumu' ha ize-lengede minelive lo gele minosa noluve. 18 Ne neiha inite' muki' naza vise' uvoni' votigile nene ivile' ivosi mo do osu' lokuve. Lingine huli-nidani' inite' nene Epahalodito' do nemavosa neni' votigilelo' nene vo dosa vai' lave. A'mine huli-nidani' inite' nene unuvo laminekisi inite' O'moso'mo ninge lamine' do mulunou' lamine' gelelido' o minine' inite' ne'mine nene lehizi-dave. 19 Ido' lingine Izesu' Kilisitoda gi'mizi minangumu' nene O'moso'ne ne'mo nene inite've atoli'mine ogo vai' goloso lo mininguti' nene lingine vise' iliza initeto' nene vauve elo golo hizo lengemo mineleseive. 20 Ido' meteho O'moso ei' opo'ni lo'mo vo minelone' nene osu' lamo mine do voovo' minelive. Mo ne'mino minilihoo.
Gamazi Gize Osu' Losa Paulolesi Maka' Minavete nGopo'ni Lani' Gamazi Gizine'21 Naza Izesu' Kilisitoda vi gi'mizi O'moso'mi evenele lili' ave nene ngopo'ni noluze. Li-ngimilo. Leze zuho mela nenikisi maka' nonive nete longopo'ni nilaze. Li-ngimilo. 22 Ido' Izesu' evenele muki' nete longopo'ni nilaha engikuti' guvelesi ve naba Kaesale' numungu' minaa' ave nete nene longopo'ni naba goloso nilave.
23 Guvelesi ve Izesu' Kilisito' nasahili've nene lengi' lutingu' mine molo minivoo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Timothy 5
Mono' Aleve Muki' Ogo Molo O-ngedaa' Iline' Monovomu' Paulo' Lo-imine' Gamazi1 Gaza vemoho' ozoho ne'mine nene gamazi amuzonga lo-emamo gei' maho gehepeve gele neivosa gala do gamazi lo-emezo. Ido' izipe goso've nene nakuna gehepeve ne'mine gili minavosa ga'ine do gamazi lo-ngemezo. 2 Ido' vene' ozoho neve nene gei' izamote gehepeve gili nizavo ido' vene' alu ne'mine nene gaka do zovo' zava' izalize. Aluna gehepeve gili nizavosa nene ga'ine do gamazi lo-ngemezo.
Mono' Mulise Nete Noso' Nite' nGimi Hize Ele' I-ngidilizado' Lisihe' I Minilizani' Vene' Gevonoliti Monovomu' Timoteo'ni Lo-dine'3 Vene' gevono' mamu' ninganivo mono' mulise nete hize ele' i-ngidilizado' minikeve lo ningeline' nene mo guhalihali gehepeve i minani' venekumukovo' nene ningelesane. 4 Ne neiha vene' gevono' maliti izipaha'ine nehe nga'vopilemo' nehe ma minilizani' a'mine aleve nene inite' ato' ma amisa gomu' ilizani' inite' naba ado' mono' ne'mo ize'ningine me'ninginemu' ne'mine monovo ilizave lo neine' nene ningi gili a'mido' e'meti'mi vi engi' zuho gehepeve engi' ize'ningine me'ningine golo hizi-ngidi noso' nite' nevo'mine ngimi hize ele' i-ngidilizave. Ee, ne'mine ogakumu' nene O'moso'mo lamine' gelaa' neine' nenako nemu' nene izipaha'ine ingine a'mine ize'ningine gizebo i-ngidilizave. 5 Vene' gevono' guhalihali gehepeve ogo minaa' neine' ne'mo nene O'mosolo' gele mu'musi' o mino holuka' nehe holise' nehe gamene gamene hize ele' o-delingumu' nene O'mosola lo minaa' neive. 6 Ne'mine ogo minaa' neiha vene' gevono' ma oko'no losuvo'mo lanite' giline' initekumukovo' gelo monaa' ine' vene' nene mo velesi ha noliha lulo've nene mo hele osu' lo vine' ne neive. 7 Mene nolo-giduvoni' gamazi nene ma avuto' ikevo evenelite ngelemikelizaze. A'mine lo-giduvoni' gamazi meve nene lo-ngemezo. 8 Ve ma ingine engi' zuho di guni gizebo i-ngidami minilizave muki' nene monovo goloso igi mono' huli osu' lisa Kilisito'nimu' gili ele'vole' amave nene ngivile' igi lihime daa' ave minilisave. Ne neiha ve ma engi' numu'ningu' ingaa' ave engi' zuho gehepeve di guni i-ngidami minilizave engi' neve nene engi' zuho gizebo i-ngidamaa' ave linge masi nene ngivile' igi lihime nene naba goloso gehepeve daa' ilisave.
9 Ido' mono' muliselite hize ele' i-ngidilizado' lisihe' i minani' vene' gonoliti gulive'ine gizelo ma nene kilisimasi fifti naeni (59) ivile' o noline' vene' vanahine hamoto' bizo minine' vene' 10 ado' evene' hize ele' o-ngedaa' gono lamine' ado' izipe do naba o-ngedaa' ine' nolihe ido' venenga ve ani' nasahili' o-ngedaa' ine' nolihe ido' eze oko'no do lemo mino gelekele' vene' ne'mine gelo O'moso'mi evenele hize ele' o-ngedaa' gono daa' ine' nolihe ido' geni initeli'mi lulou' minave hize ele' o-ngedaa' ine' nolihe ne'mine mana'mine gono lamineto' e'meto daa' ine' vene' lamine' noline' neevo' nene gulive'ine gizezo. 11 Ne neiha vene' gevono' olihe ozoho milami gosoho' gidini nizani' neti gulive'ine nene gizamozo. Nene nanitekumu' ve. Alinge' nene lu'ine Kilisitodokovo' mili minani' ma nene oko'ine losuvo'mo lanite' giline' initekumu' otavosa velo' gohi volone li amuzo mili gililizani' nenako nemu' nene gulive'ine gizamolosane. 12 Ingine gohi velo' ma vilizani' nene gana' lu'ine Kilisitodokovo' molo minelone lani' ma nene avuto' igisa lihime dalisave. 13 Ido' ma nene gono dami haza gopo minaa' monovo ningi diti' igi mini numuno mukiku' dizaa' limaa' igi moniivo' minaa' nave. Ne'mine niigisa gamazi lodonga hize eza ema igi gamazi di lulu izi evene' initekumu' dede' izi lamilizani' gamazisi nene li'mi monaa' nave. 14 Nemu' nene monoteli'mi biluva' ve nete ngemenga likelizave lo naza vene' gosoho' gevono' minani' nene velo' gohi vi izipe gidi mili numu'ine ebe'nido' nene gizebo igi minilizave losa noluve. 15 Ne'mine noluvoni' nene nanitekumu' ve. Vene' gevono' linge nene mo monokuti' limi vi Satani e'meti nivani' nenako nemu' nene noluve. 16 Ido' Kilisito' evenele mali'mi zuhou' nene vene' gevono' ma nizavo ma engi' hize ele' o-ngedaa' gono nene mono' mulise gehe-ngedamo asi've nene hize ele' o-ngedo vise' ani' inite' ngemo minelive. Ne nanitekumu' ve. Mono' mulise ne'mo nene guhalihali igi minaa' naani' vene' gevono' nene hize ele' o-ngedaa' neine' nenako hize ele' i-ngidilizani' inite' vise' ikelizave losa nemu' nene a'mine engi' zuho asi've hize ele' o-ngedelive lo noluve.
Mono' Gizebo Ve Meni nGemaa' Ido' Goni' O-ngedaa' Ido' Mono' Gonolo' nGele'mize Molaakumu' Timoteo'ni Lo-dine' Gamazi17 Ido' mono' gizebo ve linge gono lamine' di minaa' nave nene meni'nido' masi imine' mili ngimilizado' lisihe' o neize. Ne'mine igi ngimilo. Ne'mine noluvoni' nene mono' gono lamine' daa' ave mukito' nene vo do neiha mono' gamazi li soto' iga' naavelokisi ido' mono' monovo apizi ngimaa' naavelokisi nene vo do gehepeve o neive. 18 A'mine noluvoni' gamazi meemu' neve nene mono' godolou' ti' lo lo neine' ma mo gele none' ma neive:
Bulumakatinelite lengi' viti gihiletine nene
lisi di ledi' ledi' nii-lingidavo ma nene
a'minguti' nevo ha nalizado' o neize.
Ma nikelizave li ve'nido' nene inite' ma di tili-ngidamilo.
Ido' ma neve nene:
Gonou' ve ingine gono'nidoti' meni'ine dalizado' lisihe' o neine' nenako
mo meni'ine dalisave.
19 Ido' evene' mali'mo mono' gizebo ve mamu' monovo goloso dave lo goni' o-delesa ma nolivo ma nene a'mine monovo goloso do noline' nemu' nene evene' sitape setohamo he ne'minete mo ne'mine ogave li hamo' gamazivo' gehepeve lamavo ma nene alamo goni' o-damolosane. 20 Ido' lihime di'mi nave nene evene' mukiliti ve'nido' nene ngelemezo. Ee, evene' linge nesi nene nemu' golise gili lihime dami hazavo' minilizangisi evene' mukiliti ve'nido' nene ngelemezo. 21 Gaza lo-giduvoni' gamazi mene e'mete gehepeve iline losa naza O'moso'mi velelokisi Izesu' Kilisito' velelokisi ido' O'moso'mo do kegese-ngidine' angelo'veti ve'nidokisi nene nolo-giduze. Goni' gamazi'ine olihe gele-ngedamo bubu izo mo lamineto' lihime dikeve ido' damave lo mo lamo ido' goniku' sisitemi nesi nene mo amo goni' neve nene mo monovo lisihetokovo' do molo gele-ngedelesane. 22 Ido' gaza evene' ma do kegeso mono' gizebo ve lolo' o-ngedelo ma nene bubu izo anga godo'nido' hito do kegese-ngedamozo. Gaza bubu izo ingine monovo'ine golososi ma nolingumu' ne'mine oganivo engi' lihime nene geita dizalize. Lihimeka nomine' mineliningisi gei' monovokalo' nene gizebo lamine' ogosa minezo. 23 Ne'mine ogo minelesaine'za gaza haza nosovo' nonaine' nene hulo haza nosovo' namo gatungau' inite' gete' geto gize do' gize do' oga' naine' nene do lamine' o-gedelingisi vaini noso ngomo ha nite' nesi malasini ne'mino noka' noka' olosane. 24 Ido' gaza bubu izamozo noluvoni' nene nanitekumu' luvoba asi evene' malite monovo goloso di lihime daa' naani' ne'mi guvele nene geto buu lo vavosa alinge' gonito' ngele'mizi milii lihime ngimaa' naani'za ve ma neve nene monovo goloso di lihime daa' nani' ne'mi lihime geto soto' amivo mino alinge' soto' oga' neive. 25 Ido' a'mine'mine ogo evene' malite monovo lamine' igi mili iga' nani' nene mo sotokovo' minaa' neive. Ido' malite monovo lamine' igi mili iga' nani' nene idise soto' amo noline' nesi nene ngelo mudise halekamoloseinako nemu' nene bubu izamaa' iline losa nolo-giduve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Timothy 6
Gelekele' Gono Daa' Ave Ingine Gizebo Ve'ine Igi Mili I-ngidilizani' Monovomu' Paulo' Timoteo'ni Lo-dine' Gamazi1 Evene' malitesi nene O'moso'mi gulive di'mi limi apize lengemaa' noune' monote nesi nene divi ledivi' ikelizaze. Evene' malite gelekele' gono gihi-ngidikevo engi' gonou' inite'ine ne'mine lili' i minave muki' ingine a'mine gelekele' gono gihi-ngidaa' avemu' nene gilunivo diziivo' minilizado' o neive li gili gelekele' lamine' i-ngidivo' minilisave. 2 Ido' ve ma gono gihi-ngidaa' ave gizebo ve'ine nene gili ele'vole' ave nilizani' nene engito' gono daa' ave nete nene a'mine gizebo vete nene Izesu' evenele leze zuho neive li gilisa engikumu' gilavo lemavosa gonou' nene alaha' alaha' igi dikelizave. Asi leli' gono dunidi'mo hize ele' o-ngidive nene Izesu' evenele leli' zuho lute ngimunive nene nizave lisa gono engito' dalizani' nene gohi ma amuzo milisa di mini gelekele' lamine' gehepeve i-ngidilizave.
Ato' Mono' Apizi nGimaa' Aveti Monovomukisi Ido' Monototi' Heneni Ve Lili' Ilisa Gilaveti Monovomukisi Timoteo'ni Lo-imine' GamaziMene noluvoni' gamazi nene e'metilizave lo ga'ine do apize ngemezo. 3 Evene' malite mono' gihile lamine' Guvetesi ve Izesu' Kilisito' gamazi mono' monovo lisiheto' lele'mize molaa' neido' nene lu'ine milami gamazi ato' apizi ngimilizani' nene 4 engi' oko'ine di dizi otohato ve none li gilaa' naha inite' hamokumukisi ma gili lamine' amavete nene laa' nave. Mono' monovomu' nene gamazidunu' ge hulo ne hulo laakumu' nene naba goloso ngisaa' neine'za ne'mine oga' ne'mo nene inite' ne'mino do soto' oga' neive: Mumuzo' ogo goloso gelaa' lovo lolize oga' ido' dovo ledevo' gamazi laa' hazamu' ngemenga laa' ga'ine gilaa' 5 eze elemivo eze elemivo laa' ne'mine monovo nene do soto' neive. A'mine ne'mine monovo ne'mini di soto' iga' ave neti madu'ine nene goloso ogavo mini gamazi gihile nene damavo engita nomivo mini inite' gohi gohi dalone' aka nene mono' monovolo' e'metaa' nehe li gilaa' nave. 6 Ido' lamine' inite' gohi gohi dalone' aka nene neine'za ingine giladi'mine ogo me misubou' inite' nevoba asi laza do none' inite' nene leli' votigilelo' mo vo do neive lo hongu lo lamino minosa mono' monovolo' e'metaa' noune' ne'mo luteli'mi heneni nene vai' goloso do soto' o-ledaa' neive. 7 Ne'mine noluvoni' nene nanitekumu' ve. Laza izetehi mulunouti' soto' uningu' nene inite' hamokisi do amosa me misubo hulo volonidaa nene inite' hamokisi ma do vamolosune. 8 Nemu' nene noso' nitekisi okodelo' nitekisi do minelone' nene leli' votigilelo' mo vo do neive lo hongu lo lamino minelone. 9 Ne neiha ingine heneni ve lolo' olone li gilaa' ave nene Satani'mo ngemengu' molo ngimimise' ogavo negi hizi do goloso o-ngedaa' neine' inite' mukikumu' nene ma dunivo li gilaa' nani' ne'mo nene vi Satani'mi gelevusou' bilaa' nave. Ee, evene' di goloso i-ngidi ngele'mize tolovo iga' nani' initekumu' nene ngumo helavo monokuti' limi ingi goloso iga' nave. 10 Ne'mine noluvoni' nene lute monilo' molaa' ne'mo nene ne'mine mana'mine monovo goloso nene do soto' oga' neive. Evene' ma nene moni heneni dalisa gili mono' akaloti' vi gopo igi engi' oko'nido' nene mulumo geni inite' vai' angise'ine di gihaa' nanako nemu' nene noluve.
Timoteo'ni O'moso'mo Imine' Gono Nene Amuzo Molo Do Mineline' Monovomukisi Ido' Heneni Vete Igi Mili Ilizani' Monovomukisi Paulo' Gala Do Lo-imine' Gamazi11 Ne'mine iga' nani'za O'moso'mi gonolo' ve gaza me luvoni' monovo golosoloti' nene golise ogo mehenga emo mene lo-gemeloni' monovo nene imiselo dalosa amuzo molozo. Ado' monovo lisihekovo' ogakisi mono' monovolo' e'metaakisi Guvelesi vemu' gele ele'vole' ogakisi lute ngemaa' monovo nesi ido' geni inite' soto' ilingu' zege' zege' ogakisi hongu monovo evene' ngelebizo minaakisi nene dalinge. Imiselezo. 12 Evene' malite meni dalisa ge hulo ne hulo li loti' izi vaa' nani' ne'mino gaza mono' lesisi lamineku' nene zege' zege' ogo loti' izo minevo' minevo' gemeni dameni nene do ti' ozo. Ado' ne'mine iline lo O'moso'mo elese molo-gedavo ogo evene' mukiliti ve'nido' do lamine' ogo Kilisito'nimu' gele ele'vole' oga' naningumu' nene lo soto' aine' ma neive. 13 Ido' O'moso inite' muki' vetesi minaa' amuzo limive'mi velelokisi ido' ngamani naba Podio' Pilato' minidaa gamazi gihile lamine' lo soto' ive Izesu' Kilisito' velelokisi nene ti' lo nolo-giduze: 14 Gaza mono' gamazi lo-giduvoni' nene e'mete gehepeve ozo. Ne'mino gaza a'mine gamazi nene do gopo amanivo evene' nene ningi a'mine gamazimu' nene ningedo' hangedoka lamavo Guvetesi ve Izesu' Kilisito' soto' ilido' nene lihimeka nomine' minelesane lo nolo-giduve. 15 Ido' a'mine Guvetesi ve nene O'moso asi've molani' gamenelo' gehepeve nene do soto' o-deleseive. A'mine O'moso nene laminekukovo' minive dizo minine' gizebo ve hamo' minive guve'inesi naba mukiliti Guve'inesi ve naba minive 16 ei' hamokovo' nene helamaa' ive ado' evene' hamolitesi ngelo avitasi vamolone' o minine' labanali'mi lulou' minive evene' hamolitesi ningamani' mino mo ngeli ningamilizani' O'moso eikumu' nene gilunivo dizo minavo gizebo o-ledeline' amuzo've nene ele'vole' ogo minevo' minevo' ilive. Mo ne'mino minilihoo.
17 Ido' gaza idise mene gamenelo' moni heneni ve nizave nene ga'ine do lo-ngedezo. Angise'inemu' gilavoo dizi minisa a'mine do ngululubize-ledaa' neine' inite' moni henenilo' nene gili mu'musi' igi gili medeli minami asi lanite' gili minilizave lo inite' mata' muki' vauve elo lehize-ledaa' ive O'moso eikumu' neve nene gili mu'musi' igi gili medeli mini 18 gono lamine' di nizavo heneni'ine nene a'mine gono lamine' ne'mo nene lolo' ogavosa a'mine nene vauve ili dii mini engita minine' inite' nene inele panala igi evene' masi nasahili' i-ngidi minilo lo lo-ngedezo. 19 Ne'mine ilizani' nene alinge' gameneu' mine lamine' ilizangumu' hize ele' o-ngedeline' heneni'ine nene di milisa a'mine gameneu' inite' gihile minevo' minevo' ngemeni dameni nene dalizado' minilisave.
Timoteo'ni Gala Do Paulo' Luhuvo Nite' Gize Osu' Lo Gizine' Gamazi20 Timoteoo, gaza O'moso'mo do-nedeline lo gono gimine' malo' nene gizebo lekeseve ozo. Ido' haza mono' gihile nomine' gamazi evene' malite laa' nani' nesi ido' soza li gele vevesaa' monovolo' noe'metune li mono' gamazite bili laa' nani' gamazi nesi nene gelamo mehenga emaa' ozo. 21 Ne'mine oga' ozo noluvoni' nene evene' ma nene a'mine ne'mine gamazilo' vi gi'mizani' ne'mo mono' gihileloti' nene mo zovo' izi vikeve.
O'moso'mi nasahili' nene lengikisi miniliho.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Titus 1
Paulo' Tito'ni Geke' Lo-do Luhuvo Nite' Gize-dine'1 Titoo, naza mono' akalo' gele'mize molokuvo nazasi gazasi hamo' mono' gele ele'vole' o nosinako gaza neni' gipe'ne gihile gelo minane' make, luhuvo mene nogize-giduve. Paulo' naza O'moso'mi gelekele' izipe Izesu Kilisito' aposolo've neni' nogize-giduze. Ningezo.
O'moso'mo a'mine gono nimine' nene eze do kegeso ningekine' evene' ingine monoku' ele'vole' ilizave lo ido' gamazi gihile lamine' monoku' ma neine' nene gili vevesi minilizave lo a'mine gono nimine' ma neive. A'mine gamazi gihile ne'mi monovo ne'mino neive: O'moso soza losa'mive ne'mo gozopo' gamene gala'muda vomine olihe Okulumo' misubo do soto' molamine' gamene neu' salani gamazi lo minevo' minevo' lemeni dameni nene lehize-ledelove lo lo huko lo molo-ledo lingumu' vode otavo gilingili ogo minaa' noune. A'mine lo huko molani' gamene ogavo a'mine gamazi've do soto' o-lidine'. Ee, do soto' o-ledo do lu' izaa' ive O'moso'mo nenikumu' gaza a'mine gamazi nene lo soto' ogo evene' lo-ngeme'mo vo mineline lo gono nemavo nemu' nene gono daa' nouve.
Ne'mine ogo luhuvo nite' mene gize-gedo meteho O'moso ido' do lu' izaa' ive Izesu' Kilisito' engitati' nasahilikisi hongu lo lamino minaa' monovo nesi geikisi miniliho lo O'mosola noluve.
Keleta Aleveti Mono' Gizebo Ve Nene Nani'mine Ve Do Ote-ngedelihe Nemu' Tito'ni Lo-imine' Gamazi5 Gono lumo ma ha minine' nene do veveso do apaseline lo Keleta ailaniu' hulo-gedo vuvongu' gono gamazi ne'mine lo-giduvoni' ma neive: Gaza numudo' namado' mono mono' ve linge ma do gizebo ve minilizave lo ngele'mize molalosane. 6 Gizebo ve ngele'mize molalo ma ve ne'minevo' ngele'mize molalosane: Evene' muki' gilavo lihime've nomivo vene' hamo' do ezesi bizovo' minavo izipahala zuho nete O'mosola gi'mizi minikevo evene' nete engi' monovo ningi gili zogo zogo izi mini gamazi gilamaa' ave nizave li lamilizado' minikevo ma ve ne'minevo' ngele'mize molalosane. 7 Ee, O'moso'mi gonolo' gizebo oga' iline' nemu' mono' gizebo ve minelive nene evene' ezemu' gilavo lihime've nomivo mineline' o neive. Ne'mine ogo mino evene' ngivile' ogo gamazi belaa' ive minamo izebolo' geto molosa'mive mino noso no sipaki amaa' ive mino lovo amaa' ive mino moni heneni mamu' mumuzo' amaa' ive ne'mine ve mineline' o neive. 8 Ne'mine ogo venenga ve ikevo ma nasahili' o-ngedo ngele'mize molaa' ilive mino inite' lamine' ogo molo ogakumu' umo helelive mineleseive. Ido' gala gele vevesaa' ive ma mino eze monovo've lisihekovo' o mineline' mino eze oko'no lulo do hamo' ogo gizebo oga' ive mineleseive. 9 Ne'mine ogo lo-ngeme ngeme' noune' gamazi gihile nene do gili' lo do minelive. Nene gamazi'mo eze hize ele' o-divo mono' gihile lamine' nene lo-ngemo ga'ine do hize ele' o-ngedelive. Ne'mine ogo leze mono' gamazi bilaa' aveti gamazi nene do peleseve' izo do gala'muda ilive.
Keleta Ailaniu' Sozalo' Ve Vai' Li Minangumu' Gizine' Gamazi10 Nanitekumu' ve. Evene' a'manapa igi gamazi bilaa' ave muki' nizanako nemu' ve. Ingine godo'ningu' gamazi nomivo gopo gamazi li evene' di gopo i-ngidi go'ine izaa' nave. Engikuti' Zuda ve ma Izesuda vi gi'mizi alinge' di gopo igi Izesu' monokovo' nomive li avotemoti lou' gamazi nesi gele dunivo O'moso'mo do lu' izelive li vauve ili ne'mine iga' nave. 11 Ne'mine iga' ave nete evene' linge ma vene' izipaha'inesi muki' nene ngele'mizi gopo iga' nave. Ee, ingine go'ine izekunivo moni limilizahe li gili lamilizado' o minine' gamazi nene li ladanga mono' apizi ngimi ngele'mizi gopo iga' nave. Ido' ne'mine iga' nanako nemu' nene engi' gamazi do'mo lemoo o've lo-ngedelone. 12 Keleta ailaniu' aleveti monovo'ine goloso minine' nene soto' o minine' ve. Ido' engikuti' ve ma gamazi monovo gelaa' ive'mo engi' monovo lo soto' ogo ti' lo line': Keleta aleve nene sozalo' ve mini ido' ize loposo ne'mine mini noso' nite' nalisavo' lamine' gili mini gono dalisa gosele' goloso ngebelaa' neive. Ee, gamene gala'mudati' ne'mine monovo'ine mine do dizo idisesi ha neive line'. 13 Engikumu' a'mine gamazi line' nene lamineto' line' ve. Nemu' nene Zuda veti heluno haza gamazi nene gohi gili dami haza evene' gamazi gihile nene mehe'ine imaa' avete li huki nizani' gamazi nesi gili dami mono' gili vevesi mini gili ele'vole' ilizave lo gaza amuzo molo ngelemo ga'ine dozo. 15 Ingine inite' mamu' nene di gililizanipe di nalizanipe ne'mo lutine goloduvo eleleseive li laa' nahe. Naza lo-gemelove: Evene' lu'ine lamine' o noline' nene inite' mata' do lamine' o-ngedeleseiha evene' mono' gili huli mini lu'ine goloso o noline' nene lu'ine ga'ine ngemeni dameni goloso ine' nenako nemu' nene inite' mata' do lamine' o-ngedamo gohi do goloso o-ngedeleseive. 16 Ingine O'moso'mi monovo gele none li ve'inedunu' laa' nani'za igi mili iga' ani' ne'mo lo soto' neivo gihile nomive. Ingine evene' goloso gamazi gili hulaa' ave gono lamine' hamokisi ngeli ma dalizado' nomive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Colossians 1
Paulo' Gamazi Api' Olosa Izesu' Evenele Kolosa Ebeku' Minave Nene No'noho' Gamazi Lo-ngidine' Gamazi1 Izesu' Kilisito' aposolo mineline lo O'moso'mo ei' lulolo' nele'mize molave Paulo' naza leze zuho Timoteokisi maka' mino 2 leze zuho O'moso'mi evenele Kolosa ebeku' mini Kilisito'nimu' gili ele'vole' igi e'mete lamine' igi minave lengi' nene luhuvo nite' mene nogize-lengedo ti' lo noluve: Meteho O'moso eitati' nasahili' ido' hongu lo lamino minaa' monovo nene lengikisi miniliho lo noluve.
Paulo' Aza Kolosa Aleve Nene Mono' nGemeni Dameni Laminekisi Minilizave Lo O'mosola Laa' Ingumu' Lo-ngimine' Gamazi3 Laza lengikumu' Guvetesi ve Izesu' Kilisito' meleho O'mosola laa' uningu' nene gamene gamene lengikumu' nene O'moso isaa' neve lo-daa' noune. 4 Lengikumu' O'mosola laa' noune' nene lingine Izesu' Kilisito'nimu' gili ele'vole' angumukisi ido' O'moso'mi evenele zuho muki' lutine ngimaa' naani' mamukisi nene geloosa O'moso isaa' neve lo-daa' noune. 5 Lingine ne'mine igi Izesu' Kilisito'nimu' gili ele'vole' igi O'moso'mi evenele lutine ngimaa' naani' nene gomuta lingine gamazi gihile Kilisito' gamazi lamine' li-lingimangu' nene O'moso'mo Okulumokuko salani molo-lingidine' initekumu' nene giliisa a'minemu' gili medeli minani' ne'mo nene ne'mine ani' ve. 6 A'mine lengita ani' gamazi lamine' ne'mo nene lingine gana' api' igi giliisa O'moso'mi nasahili've'mi monovo gihilemu' ningi vevesani' gameneloti' lengita idi'mine ogo a'mine gamazi lamine' nene gihile noizo misubou' misubou' hutile' ogo naba o'mo novive. 7 Ido' a'mine O'moso'mi nasahili've'mi monovo gihilemu' nene leli' gidini ve Kilisito' gelekele' ve've lute eme nonive Epahala' ne'mo apize lengemavoo gili nizani' ma neive. Ei' neve nene lelito' medelo Kilisito' gonolo' nene peleseve' ngomosi ma izamo daa' ive ne neive. 8 Ido' ei' neve nene lingine O'moso'mi Sikalahuli'mo do ote-lengedavoo lutine ngimaa' monovotine lengita minine' nemu' lo-limive ne neive.
9 Ido' lingine ne'mine igi minani' nemu' gilune' gameneloti' lengikumu' nene gamene gamene O'mosola laa' nouningu' nene O'moso'mo monoku' otohato ve gehepeve lolo' o-lengedavo lingine ei' Sikalahutati' gele vevesaa' monovo di nizavo ne'mo nene ei' O'moso'mi lulolo' minine' monovomu' nene gili osu' li minilizave losa laa' noune. 10 Guvelesi ve'mi evenele minilizani' votigilelo' mini mili mini Guvelesi ve'mo ninge lamine' daline' monovolokovo' nene e'meti minilizave. Ne'mine ikevo ne'mi gihile nene gono lamine' ato ato' muki' di nizavo O'mosomu' gili vevesaa' ani' monovotine nene naba o'mo vo minelive. 11 Ido' O'mosolati' atoli'mine ogo minine' amuzo've nene lengemavoo ne'mo ele'vole' gehepeve igi mini lengita geni ato ato' muki' soto' o-lengedelingu' nene hongu li mini ha gihi di dizivo' minilizado' lisihe' i mini longolize izi 12 metehida nene isaa' neve li tangezo' ve li-dilizave losa nene O'mosola laa' noune. Aza nene labana'vesi minine' ebe'veu' eze evenele salani molo-lidine' inite' linge nene dalizado' do lisihe' o-lengede neive. 13 Ee, liti'muso melehi amuzolo' mino gelekele' o-do minuninguti' nene do lu' izo hulo lulo eme neine' gipele'mi gizebou' o-lede neive. 14 A'mine gipele ne'mo nene meni hizo do kuluhize-lidine' nene ado' lihime apase-lidine' neve ne neive.
Kilisito' Emeni Damenimukisi Gono Daa' Neingumukisi Paulo' Lo-ngimine' Gamazi15 Ido' a'mine O'moso'mi gipele nene ningamoso' o minine' O'moso ne'mi avazaha ne'mine mino O'moso'mo inite' do soto' molani' muki' neti naba'ine ne neive. 16 Ido' inite' mukiliti naba'ine neive noluvoni' nene inite' Okulumoku' minani' initekisi misubou' initekisi muki' nene eitatikovo' soto' ani' nenako nemu' nene naba'ine ve noluvoni' nene ado' ningaa' noune' initekisi ido' ma ningamaa' noune' initekisi ato ato' initeto' gizebo igi minaa' ave dizi minani' limi minani' guve'inesi ve mukikisi nene eikumukovo' asi've do soto' o-ngidine' ve. 17 Ido' ei' neve nene inite' mukikisi olihe soto' amavosa ha mino inite' muki' hize ele' o-ngedo neivosa ei' amuzolo' nene nizave. 18 Aza nene eze evenele mulise ei' oko'no ne'mino minuniveti godotelo' minive ne neive. Aza nene leli' minevo' alevote'mi izeleho mino ei' nene inite' muki' ngivile' ogo dizo minelove losa gomu' molo lemo hilinguti' otine' ve. 19 Ido' O'moso'mo ei' gipele ezelo' lisihetokovo' minelive lo gala gilido' do molo laavo a'mine gipelela nene ei' O'moso'mi emeni dameni've gehepeve mudise mine molo minine' nenako nemu' nene naza ezemu' inite' muki' ngivile' ogo neive noluvoni' nene mo laminetokovo' noluve. 20 O'moso'mo gala gelo laavo a'mine gipele nene lohoto' zalo' helo vanise've lepine' ne'mo nene O'mososi biluva' ogo minuninguti' nene kuku holo-ledo ei' O'mososi inite' mukikisi misubou' inite' nilizahe Okulumoku' inite' nilizahe nesi nene do hamo' o-ledavo uva lo do bizo none.
21 Ee, lingine gomu' O'moso huli hoto' i-di mini monovo goloso igi minadi'mo nene lutine gatingu' O'moso biluva' i-di minani'za 22 idise nene Kilisito' aza evene' oko'no've hulo labuluvo ogo hiline' ne'mo nene O'mososi do hamo' o-lingidine' ve. Ido' ne'mine ine' nene lingine golosouti' mine abaza' igi mini lihime okodida dizamivo gamazitine nomivo minikevo O'moso'mi velelo' nene lengele'mize molalove losa nene ne'mine ine' ve. 23 Ido' ne'mine o-lengedeline' nene lingine mono' gamazi lamine' gilani' gili mu'musi' ani' nene huli vamii gili ele'vole' i mini monoku' nene ele'vole' igi mini mine gili' li minilizanikovo' nene ne'mine o-lengedeleseive. A'mine mono' gamazi lamine' nene li soto' igi misubou' misubou' numudo' namado' ve nene li-ngimikeve. Ido' neni' Paulo' nene a'mine mono' gamazi'mi gonolo' ve lolo' ogo nouve.
Paulo' Izesu' Evenele Zuho Mulisemu' Gono Daa' Ine' Monovo Lo-ngimine' Gamazi24 Ido' naza lengikumu' ve lo mulumo alumo geni nogihuvoni' nemu' nene idise naza nolize noizuve. Ne'mine nouvoni' nene Kilisito' aza mulumo geni geheline' nene ma ha neivosa naza nene ezelo' medelo ei' oko'no ne'mine lili' igi minave eze evenele zuho mulisemu' nene a'mine ha minine' geni nene do pelelesa neni' oko'nela nene ma nogeho hize ele' noo-lingiduve. 25 Ee, O'moso'mo neni' nene lengikumu' gono doo a'mine gonolo' gizebo ve mineline lo gono nimido' do molosa a'mine Kilisito' evenele zuho mulise'mi gonolo' ve nene lolo' ogo nouve. Ido' ne'mi gonolo' ve lolo' ogo nouvoni' nene O'moso'mo ei' gamazi've nene lo-ngemo osu' gehepeve liline losa lo-nedavo nemu' nene gonolo' ve lolo' o nouve. 26 Ido' a'mine gamazi've nene gozopo' aka'mila soto' ika' ika' i'mi ave nene gilamavo suno' gamazi ne'mine minine'za idise nene eze evenele zuho ningi gililizave lo do soto' o-ngede neive. 27 Ee, a'mine suno' gamazi nene ede vine' inite' gehepeve mino Zuda ve minamave heta ato' ve engikisi do oluso' o-ngedelingumu' nene O'moso'mo eze evenele gililizave lo gelo lo-ngemelesa gele minine' ve. A'mine gamazi nene ne'mino neive: Kilisito' neve nene lengiku' neivosa ne'mo nene lingine O'mosolati' inite' atoli'mine ogo minine' nene vi di ti' ilisaaze. Nemu' nene a'minemu' ha gili mu'musi' i minilizado' o neive. 28 Evene' hamo hamo' muki' nene Kilisitoda gi'mizi minisa monoku' lodive ikeni' nizavosavo' O'moso'mi velelo' nene ngele'mize molalone losa nene a'mine Kilisito'nimu' lo soto' ogo evene' hamo hamo' muki' nene hungo' ngemo otohato monovolo' gehepeve e'meto ei' Kilisito'nimu' nene evene' hamo hamo' muki' apize ngemaa' noune. 29 Ido' ne'mine olongumu' nene Kilisito' atoli'mine ogo do amuzo molo-nedaa' neine' votigilelo' gehepeve do molosa a'mine amuzodunu' nene zege' zege' ogosa ele'vole' ogo gono daa' nouve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018